הוועדה לקידום מעמד האישה ולשוויון מגדרי, כנסת 20, פרוטוקול מספר 33, 2015-11-11 09:00

עאידה תומא סלימאן: בוקר טוב לכולם, אני מתכבדת לפתוח את ישיבת הוועדה לקידום מעמד האשה ושוויון מגדרי.

עאידה תומא סלימאן: אנחנו היום מארחות, ואני מודה לה על כך, את כבוד השרה מירי רגב, השרה לתרבות וספורט.

עאידה תומא סלימאן: היום נעסוק שוב בעוד סקירה מגדרית לאחד מתקציבי משרדי הממשלה.

עאידה תומא סלימאן: נתמקד בתקציב משרד התרבות והספורט.

עאידה תומא סלימאן: אני חייבת לשוב ולומר את זה, למרות שעשינו כמה סקירות, אבל בגלל שכל פעם מתחלפים האורחים והמשתתפות והמשתתפים, שבעיניי זה אחד ההישגים הגדולים שאנחנו יכולים לרשום לעצמנו בוועדה הזאת – כל המהלך שהובילה בזמנו חברת הכנסת ד"ר עליזה לביא, כשהיתה יושבת-ראש הוועדה הזאת, עם הממשלה כדי להגיע להחלטה חשובה של סקירה מגדרית לתקציב המדינה, כאשר זה הולך בהדרגתיות – ב-2014 נעשתה סקירה של 10% מהתקציבים, 2015 ו-2016 אנחנו אמורים לקבל סקירה של 40% מתקציב כל משרד.

עאידה תומא סלימאן: נגיע ב-2018 ל-100% מהתקציב, כך שהמטרה העיקרית היא באמת לראות בעיניים מגדריות, איך מחולק התקציב של כל משרד, ומה בעצם חלקן של הנשים – אם זה בשירותים שנותן המשרד, כמה נשים נהנות מהשירותים האלה, האם השירותים האלה בנויים באמת כדי לשרת את הצרכים של הנשים, שאנחנו כבר יודעים שיש שוני בין צורכי הנשים – לפעמים הם לא צורכי הגברים, והאם נוכל ללמוד מכל תקציב שאנחנו בוחנים אותו מבחינה מגדרית, איפה קיימים הפערים, ואיך אפשר לתקן אותם.

עאידה תומא סלימאן: היום נשמע מכבוד השרה את הסקירה על המשרד שלה, משרד התרבות והספורט.

עאידה תומא סלימאן: האמת – בינתיים לא אוכל להגיד כלום על הסקירה הזו, כי רק עכשיו קיבלתי לידיי את הסקירה, אבל אני בטוחה שיהיה לי מה לומר אחרי הסקירה.

מירי רגב: אנחנו גם קרובים – נוכל לבוא שוב לוועדה.

מירי רגב: ..

עאידה תומא סלימאן: בכיף, בכל פעם שנצטרך לקיים דיון כזה.

עאידה תומא סלימאן: רצינו לקיים את הדיון אפילו לפני שהגענו לנושא התקציב, רצינו לקיים את הדיונים על פניות שהגיעו אלינו בקשר לתקצוב – גם קבוצות ספורט של נשים, גם ממקומות שונים על הרצון של הגדלת התקציבים המוקצים לקבוצות של נשים.

עאידה תומא סלימאן: נשמע היום, ואם יהיה לנו מה להגיד, אני מאד מקווה שכבוד השרה תפתיע אותנו, ותבשר לנו בשורות טובות בתקציב של 2015 ו-2016, ואם לא, נדרוש אחר כך.

עאידה תומא סלימאן: בבקשה.

מירי רגב: ראשית, תודה רבה לך, כבוד היושבת-ראש, חברת הכנסת עאידה תומא סלימאן.

מירי רגב: חברי הוועדה, חברת הכנסת מירב, אורחים נכבדים.

מירי רגב: אני שמחה מאד להיות כאן, בכלל בכנסת – הוועדה לקידום מעמד האשה.

מירי רגב: הוועדה הזאת היא בעיניי מאד-מאד חשובה, וכפי שאמרת בתחילת דבריך, היא אמורה לפקח ולהשפיע על שילוב נשים בחברה הישראלית – לאו דווקא בתפקידים בכירים, אלא על היכולת של החברה הישראלית לאפשר שוויון הזדמנויות אמתי לאשה, ולאפשר לה לחיות בדרך שבה היא בחרה, כך שאם אשה בחרה להיות עקרת בית מבחירה, זה בסדר, אבל אם היא עושה את זה מתוך כפייה, פה הרגולטור צריך לראות באילו מקומות נכון שהוא יתערב כדי למנוע פערים וכדי למנוע כפייה – ודאי בכל הקשור למגדר.

מירי רגב: נמצאים כאן אתי מנכ"ל המשרד, עו"ד יוסי שרעבי, ד"ר אורי שפר, ראש מינהל הספורט, מיכל, יושבת-ראש מועצת אתנה, שאין מישהו במדינת ישראל שלא יודע מיהי המועצה, מנכ"לית המועצה, חברים נוספים, חברי המועצה, רחל, יועצת לענייני כנסת-ממשלה, שהיא בקשר עם המשרד, ועוד גורמים מהמשרד.

מירי רגב: לא סוד שאני רואה חשיבות גדולה מאד בכל מה שקשור לקידום נשים בכלל.

מירי רגב: גם בצה"ל פעלתי בעניין הזה, גם כחברת כנסת, פעלתי בעניין הזה כחברת ועדת חוץ וביטחון, כחברת ועדת כספים.

מירי רגב: לא צריך להיות חברה בוועדה למעמד האשה כדי לטפל בתחומים מסוימים, אבל ודאי שאם אתה חבר בוועדה למעמד האשה, יש לך גם היכולת לוודא את הפיקוח ואת הנעת אותם נושאים שאנחנו כולנו מאמינים בהם.

מירי רגב: אני חושבת שיש מעט נושאים שכולנו מאוחדים בהם, שאין ימין ואין שמאל, אין דתיים ואין חילוניים, אין ערבים ואין יהודים אלא כולנו כאחד מאמינים שאת הנושא הזה צריך לקדם, והנושא הזה נמצא תחת אחריותך כאן בכנסת בוועדה הזאת.

מירי רגב: המשרד בראשותי פועל להעצמת פעילות נשים במטרה לאפשר להן להתפתח ולהביא לידי ביטוי את עצמן בתחומים שונים.

מירי רגב: אנחנו מבינים שיש חסמים לא פשוטים – תכף אציג אותם – בתחום המגדר.

מירי רגב: בחלקם נצטרך לעשות אולי אפילו שינויי חקיקה, שינויי תקנות.

מירי רגב: אני עוד לא יודעת אילו שינויים נצטרך לעשות, אבל נצטרך לעשות שינויים.

מירי רגב: אני יכולה לעשות הבחנה מאד ברורה בין תחום התרבות לתחום הספורט.

מירי רגב: בתחום הספורט יש תקציב מגדרי מסודר לתחום הספורטאיות – לקידום ספורטאיות, לקידום ספורט נשי – תכף נדבר על זה, וגם יציגו את זה אנשי המקצוע.

מירי רגב: בתחום התרבות אין לנו יכולת להגדיר תקציב מגדרי, משום שהתקציב של משרד התרבות הולך או לגופי תרבות, מוסדות תרבות או לערים, קרי שאם אנחנו מעבירים תקציב להבימה או לקאמרי או לתיאטרון ביפו – לא משנה למי – הכסף הולך לטובת התיאטרון, לטובת גוף הפעילות.

מירי רגב: אנחנו לא בוחנים כמה שחקניות יש או כמה שחקנים יש, אילו אומנים יש, מי התסריטאי או מי בעצם מהמגדר נמצא בתוך הגוף הזה.

מירי רגב: גם עיר שתקבל בעתיד סל תרבות, זה ילך לטובת פרויקטים מוגדרים שתקדם את הנושאים התרבותיים, ותנגיש את התרבות כפי שאנחנו עושים בסל ספורט, שמנגישה את הספורט לפריפריה או למגזרים.

מירי רגב: לכן מבחינת התקנות, מבחינת הקריטריונים והיכולת לסמן תקציב מגדרי בתרבות, זה בעייתי ביותר.

מירי רגב: למרות זאת המשרד פועל וימשיך לפעול בסוגיית קידום נשים.

מירי רגב: יש לנו פרויקט מדהים של חממות קולנוע לנשים חרדיות, שמצליח בצורה בלתי-רגילה.

מירי רגב: אנחנו הולכים להעביר את זה עכשיו למגזר הערבי.

מירי רגב: ישבתי על זה עם פורום מוסדות התרבות הערביים.

מירי רגב: אנחנו בכלל הולכים להגדיל את התקציב, אבל זה לא הזמן כרגע לדבר על זה; כשנעבור לדבר על התרבות האחרת, אשמח לפרוש את זה.

עאידה תומא סלימאן: ניסיתי להתאפק, אבל אני חושבת שאפשר לשלב כמה קריטריונים בעניין תקציבי תרבות שיעודדו דווקא מעורבות נשים.

מירי רגב: תכף אדבר על זה, איך אנחנו הולכים לעשות את זה בקריטריונים, אבל גם זה מחייב כמובן את האישורים המשפטיים.

מירי רגב: אז כל נושא חממות לקולנוע לנשים זה דבר שהולך מאד-מאד טוב בחברה החרדית, ונגדיל את זה עכשיו גם לחברה הערבית.

מירי רגב: יש לנו עוד כל מיני יוזמות שתכף המנכ"ל יפרט אותן.

מירי רגב: אין ספק ואני לא מאמינה שנבוא עם שינויים נקודתיים, כי זה תלוי תמיד באדם.

מירי רגב: אם יש שרה שהנושא המגדרי מעניין אותה, היא מקדמת, ואם יש שרה או שר שזה פחות מעניין אותם, הם לא מקדמים.

מירי רגב: אני תמיד בעד שינויים מערכתיים ורוחביים, כי כשאתה עושה שינוי רוחבי, בעצם מרגע זה אתה מחייב את אותם גורמים שיש להם השפעה בתחומם על החברה הישראלית, לתקן את עצמם.

מירי רגב: לכן ישבתי עם הייעוץ המשפטי של משרדי, ואני חושבת שאחד השינויים המשמעותיים ביותר שנצליח להביא בשורה לעולם התרבות זה בעצם דרישת סף חדשה לייצוג הולם של נשים בהנהלות של גופי תרבות נתמכים.

מירי רגב: זו בשורה אמתית, כי היום גופי התרבות לא מחויבים שיש שם ייצוג לנשים, וברגע שאין ייצוג לנשים באותו גוף תרבות, מן הסתם הסוגיה והחשיבה של קידום נשים ופיתוח נשים יבוא פחות לידי ביטוי שם.

מירי רגב: לא שאני אומרת שאין גברים שרוצים לקדם נשים, אבל מן הסתם נשים יעשו את זה מתוך ראייה לא רק לגבי עצמן אלא ברוחבי כראייה מגדרית.

מירי רגב: השינוי הזה וההחלטה הזאת באה כבום לעולם התרבות.

מירי רגב: זה לא שינוי פשוט.

מירי רגב: גם לא נוכל לעשות אותו בבום; נצטרך לעשות אותו בתהליך.

מירי רגב: נצטרך להסביר לאותם גופים נתמכים, שמי שירצה תקציב ממשרד התרבות, יצטרך בוועדות המנהלים שלו להביא לידי ביטוי את הייצוג ההולם.

מירי רגב: זה לא יהיה ייצוג הולם כמו בחברה ציבורית, שמחייבת 50%, אבל אם אנחנו נצליח להגיע לייצוג הולם, כמו שקורה היום בספורט, אנחנו נגיע ל-30%, זה יהיה הישג אדיר וחותמת אמתית להיבט של ייצוג מגדרי והשפעה מגדרית בעולם התרבות, כי אין גוף תרבות שאין לו ועד מנהל, בכל התחומים – בתחום התזמורות, בתחום המחול, בתחום התיאטרון, בתחום השירה, בתחום הספרות, בתחום הספריות, בתחום המוזיאונים.

מירי רגב: אין גוף תרבות היום שאין לו ועד מנהל, וכשבוועד המנהל הזה אנחנו אומרים: אתה רוצה להיות גוף נתמך על-ידי המדינה – בבקשה שיהיה ייצוג הולם בהנהלה שלך לנשים, כקריטריון סף נוסף על-פיהם תקבל תקציב – אני חושבת שזה בהחלט יעודד את אותם גופים שמשוועים לכספים ולסיוע ממשרד התרבות, להביא את ייצוג הנשים.

מירי רגב: אני חושבת שבכך כולנו זכינו – גם הנשים, ודאי החברה הישראלית, ששם נצליח להביא לידי ביטוי את ההשפעה שלהם ואת התרומה שלהם בחברה.

מירי רגב: בעניין תרבות יהודית, אני קוראת לכם ולוועדה הזאת, שעוסקת כל-כולה רק בנושא מגדר – תביאו אתם רעיונות נוספים, כדי שנוכל לקדם אותם.

מירי רגב: למשל, באה אליי חברת הכנסת מיכל רוזין לפני ארבעה חודשים עם מספר תסריטאיות וכותבות בעולם הקולנוע, עם סוגיה מאד בעייתית של הטרדות מיניות.

מירי רגב: ישבנו יחד, ואנחנו הולכים לקיים כבר בעוד שבועיים יום עיון אדיר בנושא הזה.

מירי רגב: כלומר כל יוזמה שתבוא – חברי כנסת, שותפים לוועדה, חברי הוועדה, לא משנה ממי – יוזמה שהיא אמתית, שאכן יש לי יכולת וסמכות להתערב בה, אנחנו ניקח אותה ונמנף אותה, כי טובת נשים במגזר אחד אוטומטית משפיעה על מגזר אחר ועל מרחב אחר, ואנחנו צריכים לאפשר לנשים לעבוד באופן שווה עם יכולות שוות מול גברים, ולהתמודד לתפקידים ולהצליח בהם, רק שאנחנו כרגולטור נאפשר להם את היכולת להתמודד.

מירי רגב: לכן בנושא התרבות אני אומרת לך, כבוד היושבת-ראש – אם המהלך הזה יקודם, והוא יקודם, בשנת 2016, ויורחב ל-2017 עם ועד מנהל, הצלחנו בקדנציה שלנו לעשות משהו אמתי לא בקידום חממות ופה בעוד אירוע אלא בנושא מערכתי אמתי, בשורה אמתית לנשים בחברה הישראלית.

מירי רגב: בתחום הספורט אנחנו פועלים רבות לקידום הנשים.

מירי רגב: רק לאחרונה הנחיתי, להכפיל את התקציב הייעודי למועצת הספורט נשים אתנה – זאת על-מנת שיוכלו להמשיך לעשות את הפעילות המבורכת, שתכף יציגו אותה כאן גם מיכל וגם המנכ"לית.

מירי רגב: יש להם פעילות רחבה במגוון תחומים – גם בתחומים העממיים, גם בתחומים התחרותיים.

מירי רגב: צריך להמשיך ולעשות את זה.

מירי רגב: במסגרת התקציב של 2016 – ישבתי על זה כבר עם יושבת-ראש המועצה וגם עם המנכ"לית; אני הולכת לשבת על זה גם עם הטוטו – אני חושבת שאנחנו צריכים לתת יותר ביטוי לענפי נשים מצליחים, כלומר אותם ענפים תחרותיים שמייצגים אותנו באירופה, צריך לתת להם דחיפה, כי אם יש לנו נשים שמצליחות בענף ספורט, תן להם דחיפה קדימה.

מירי רגב: לא נכון להסתכל על זה רוחבית, אלא נכון להסתכל על זה, איך אתה מקדם אותם, ואז אתה בעצם יוצר אותם כדמויות חיקוי לספורטאיות שאומרות: הנה, יש לנו לאן לשאוף, ואנחנו יכולות להגיע לאותם מקומות.

מירי רגב: זה לא סוד – כבר פרסמתי את זה – שהספורט העממי חשוב לי מאד; לאו דווקא כנשים.

מירי רגב: ספורט עממי הוא ספורט חשוב, כי הוא בעצם מעודד נשים, גברים, ילדים, ילדות, נערים, לעסוק בספורט.

מירי רגב: אנחנו יודעים שמי שעוסק בספורט, הוא אדם שמח יותר, בריא יותר, מרוכז יותר.

מירי רגב: אחד הוויכוחים שיש לי עם משרד החינוך הוא שהיום בונים בתי ספר בלי אולמות ספורט.

מירי רגב: היום ילדים שהם לא מרוכזים, במקום שייקחו כדורים, הם צריכים להגיע לאולם הספורט, להתאמן קצת ולחזור לכיתה.

מירי רגב: יש גם מחקרים שמראים שמי שעוסק בספורט זה אנשים וילדים מרוכזים יותר ופחות אלימים.

מירי רגב: לכן נושא העיסוק בספורט כספורט עממי, כספורט שיותר ויותר יעסקו בו, זו משימה של כולנו כחברה.

מירי רגב: בעניין הספורט העממי יש לנו שתי ליגות של נשים.

מירי רגב: הצגנו את הליגות האלה לפני חודשיים בברלין במסגרת פגישה שלנו, במסגרת גם כנס אקדמי שהיה בנושא הספורט, זה מאמאנט, זה ליגת נשים של אמהות אגב – זה היפה שבה – של אמהות נשים שמעודדות את הילדים לעסוק בספורט, והן גם תחרותיות והן גם עממיות.

מירי רגב: הליגה הזאת התחילה בכפר סבא במרכז הארץ, והיום היא מתפתחת למגזר החרדי ולמגזר הערבי.

מירי רגב: זה פשוט דבר מדהים.

מירי רגב: דיברתי על זה לא מזמן עם חבר הכנסת זוהיר בהלול.

מירי רגב: אנחנו יכולים להרחיב את זה גם לשכונות, גם לפריפריה, גם למגזרים.

מירי רגב: ובכלל, שאמהות עוסקות בספורט, זה דבר מדהים, כי הן מעבירות מסר לילדים ולילדות, וזה התפקיד שלנו.

מירי רגב: לכן הנחיתי להכפיל להם את התקציב, כי מי שעוסק בספורט, והוא מעביר מבחינתי מודל, צריך להגדיל לו את התקציב.

מירי רגב: גם כדורשת נשים יש, וזו גם כן ליגה של נשים.

מירי רגב: זה יופי וצריך להמשיך לפתח את זה.

מירי רגב: אני חושבת שבסך הכול במשרד הספורט אנחנו פועלים נכון בכל סוגיית קידום נשים.

מירי רגב: תמיד אפשר לעשות יותר, ונשמח לעשות יותר.

מירי רגב: כל יוזמה שתגיע מכל כיוון – נמשיך לעשות את זה.

מירי רגב: בתחום התרבות יש לנו עוד מה לעשות.

מירי רגב: צריך לראות, כיצד אנו יכולים להביא את זה לידי ביטוי, את אותו תקציב מגדרי שנראה שבאמת זה הולך לנשים ולא לכלל האוכלוסייה.

מירי רגב: אני מאמינה שנצליח גם את העניין הזה לפתח.

מירי רגב: בסך הכול אני חושבת שאנחנו כחברה ישראלית יכולים להתהדר בנשים חזקות – רואים כאן אחת מהן – ואנחנו רואים בכנסת ואנחנו רואים בהרבה מאד צמתים של מקבלי החלטות – גם בעסקים, גם בפוליטיקה, גם בצבא, גם בשב"ס, גם בספורט שאותן נשים מהוות דוגמה לנשים אחרות, אבל עדיין לצערי, גם היום אנחנו כרגולטור צריכים להתערב.

מירי רגב: הדבר הכי טוב היה שלא היינו מתערבים, ואשה היתה יכולה לבוא ולהתמודד על תפקיד, והיו בוחנים אותה רק לפי כישוריה ולא לפי היותה אשה, כי אם היא תלד, היא לא תהיה שלושה חודשים בעבודה.

מירי רגב: התפקיד שלנו גם כנשים, ואני רואה את זה כמשימה אישית שלי בכל תפקיד שאני עושה – איך להביא לידי ביטוי את עצם היותי אשה קרייריסטית ואת עצם היותי גם אמא.

מירי רגב: אפשר לעשות את זה.

מירי רגב: התפקיד שלנו כמובן, לתמוך ולהראות שזה אפשרי.

מירי רגב: אשמח לענות על כל שאלה.

מירי רגב: אני הודעתי מראש, כבוד היושבת-ראש, שב-09:50 אצטרך לצאת לדיון נוסף.

מירי רגב: כמובן, אנשי המשרד יישארו עד השעה 11:00.

מירי רגב: נושאים שלא אהיה בחדר, ויצטרכו להגיע לפתחי – אשמח להשיב עליהם, אם זה בכתב או אם בהופעה נוספת שלי כאן בוועדה.

עאידה תומא סלימאן: תודה, כבוד השרה.

עאידה תומא סלימאן: אני העדפתי לחכות עד הסוף כדי להגיד קודם כל, שאני שמחה שהגעת לפה.

עאידה תומא סלימאן: זאת בשורה טובה, שאת לוקחת על עצמך את הנושא של ייצוג נשים בוועדים המנהלים של גופי תרבות וספורט.

עאידה תומא סלימאן: אין לי סיבה לא להאמין שתצליחי למצוא את הדרך החוקית או דרך החקיקה, איך להעביר דבר כזה.

עאידה תומא סלימאן: אני חושבת שזה יהיה שינוי מהותי, באמת.

עאידה תומא סלימאן: הייתי רוצה לראות את זה ב-50%, אבל אני גם יודעת שאפשר להתחיל דברים באופן הדרגתי, ואפשר גם אפילו בחקיקה לשים יעדים – להגיד: בשנתיים הראשונות, ואחר כך בארבע השנים שאחריהן נשיג את היעד שהיינו רוצות להגיע אליו, שהוא 50%.

עאידה תומא סלימאן: אבל אני גם יודעת שיש חסמים לנשים אפילו בעיסוק בשני התחומים האלה – גם ספורט וגם תרבות.

עאידה תומא סלימאן: אני יודעת שזה באופן כללי לכלל אזרחיות המדינה, ואני יודעת שזה אפילו עם חסמים יותר גדולים באוכלוסייה שאני באה ממנה – באוכלוסייה הערבית.

עאידה תומא סלימאן: אפילו בהקצאת תקציבים, כפי שאמרתי, אפשר להתחיל לנווט בצורה כזו שכל גוף יתחיל לבדוק את עצמו, בזה שכאשר מגישים בקשות לתמיכה וכאשר מבקשים תקציבים, אם יש קריטריונים, כמו שאני יודעת בהרבה במכרזי המדינה – כמו, כמה נשים יש לך בוועד המנהל – אני יודעת שכבר הסתכלת על זה, אבל למשל, כמה נשים מועסקות על-ידי הגוף הזה, כמה נשים מקבלות שכר וכמה נשים נהנות מהשירות של הגוף הזה.

עאידה תומא סלימאן: זה יעודד גם את הגופים לבדוק את עצמם וגם יהווה סוג של קריטריון ובחינה, איך הכסף יכול להגיע.

עאידה תומא סלימאן: אבל יותר מכך, אני חייבת להעביר פה את קולן של כמה נשים ערביות שדיברו אתי.

עאידה תומא סלימאן: חלק מהן פגשתי במקריות רבה.

עאידה תומא סלימאן: אני חושבת שרואים שאני לא ממש באה מתחום הספורט, ואני לא פעילה מבחינת ספורט, אבל אני אשה שמחה בכל זאת.

מירב בן ארי: למרות ששיחקת בכדורגל נשים.

מירב בן ארי: ..

עאידה תומא סלימאן: לא שיחקתי.

עאידה תומא סלימאן: הסתכלתי עליכן.

קריאה: אבל תמיד אפשר להתחיל בפעילות ספורט, ואז יכול להיות שתהיי יותר שמחה.

קריאה: ..

עאידה תומא סלימאן: אני חושבת שהריצות שאנחנו עושים פה בבניין הזה מספיקות לי בינתיים.

עאידה תומא סלימאן: ..

עאידה תומא סלימאן: אבל יש קבוצות כדורגל וקבוצות כדורסל וקבוצות כדורשת של נשים ערביות, שבעיניי הן אמיצות כפליים, כי הן גם עוסקות במה שהן אוהבות לעשות, אבל בהתנדבות מלאה.

עאידה תומא סלימאן: אפילו הן מכסות את ההוצאות שלהן, ההוצאות של הקבוצות והפעילות וההסעות – הכול מכיסן הפרטי; לא מקבלות שום תמיכה.

עאידה תומא סלימאן: ומעל לכך, יש בעיניי בכך אמירה מאד מעודדת נשים, לעסוק בדברים שהן אוהבות, ליישם את עצמן.

עאידה תומא סלימאן: זה לא מובן מאליו בחברה.

מירי רגב: תעבירי את רשימת הקבוצות, שנראה במה מדובר.

עאידה תומא סלימאן: שהם יתחילו לקבל לפחות את התמיכה, כדי שימשיכו.

עאידה תומא סלימאן: חוץ מזה, אני יודעת שמוסדות ספורט – הייתי רוצה לראות שהמשרד בודק במוסדות ספורט ובכסף שמועבר לעיריות, כמה באמת מנוצל וכמה מזה מוקדש לפעילות של נשים, אם זה בענייני תרבות או ספורט.

עאידה תומא סלימאן: אני מכירה, ובטח שמעתם על הסיפור של טירה, כשאשה רצתה לארגן מרתון ריצה לנשים ולצעירות, והיא עסקה בזה חודשים, והיא ארגנה את זה, ובסוף עצרו את המרתון בגלל סיבות של איומים של קבוצות כאלה ואחרות, וזה לא התבצע כי היו איומים על חייה.

עאידה תומא סלימאן: אני בעצמי הלכתי לביקור סולידרי אתה וניסיתי לעודד אותה, אבל כמובן לא יכולתי לספק את ההבטחה שתבטיח לה שהיא תמשיך בעסק שלה.

עאידה תומא סלימאן: אבל העיקר, שיש לקבוצות האלה קושי בקבלת מגרשים כדי להתאמן.

עאידה תומא סלימאן: יש להן קושי בקבלת מקומות.

עאידה תומא סלימאן: אני מדברת באופן כללי, אבל יכול להיות שזה אפילו קשה יותר.

עאידה תומא סלימאן: לכן אם נותנים כסף לעיריות, צריך לבדוק איך הם משתמשים בכסף הזה, כי אני אומרת לך – אני אוספת מידע ואגיש לך אותו.

מירי רגב: תגישי.

עאידה תומא סלימאן: עיריות ומועצות מקומיות מעבירים את הכסף ישר לקבוצה אחת, וכל שאר הקבוצות – לפעמים גם של גברים, אבל בעיקר של נשים – לא מקבלים כלום מהתקציב הזה.

עאידה תומא סלימאן: רציתי להסב את תשומת לבך.

מירי רגב: רשמתי לי את זה, ותעבירי לי את הקבוצות באופן פרטני כדי שנוכל להתייחס לזה ולבדוק את זה.

עאידה תומא סלימאן: מצוין.

מירי רגב: אני רוצה לומר שנמצאת פה היועצת המשפטית עפרה – גם שותפה לכל העניין ומתעסקת בספורט.

עאידה תומא סלימאן: למרות ששמחתי כשנכנסתי – לא חשבתי שיהיו כל כך הרבה שיתעניינו בנושאים, אבל מתברר שחצי מכם באים עם השרה.

עאידה תומא סלימאן: ..

עאידה תומא סלימאן: ברוכות הבאות, אבל הייתי רוצה לראות עוד ארגוני נשים שמגיעות.

עאידה תומא סלימאן: אני חושבת שהנושא שהזכרת, נושא הטרדות מיניות לנשים שעוסקות או בתרבות או בספורט, הוא נושא חשוב ביותר.

עאידה תומא סלימאן: אני מברכת על היוזמה של חברת הכנסת מיכל רוזין.

עאידה תומא סלימאן: אני חושבת שכדאי לפתח את הנושא הזה – גם לבדוק איך אפשר להכניס את כל ההוראות והחוק של מניעת הטרדה מינית לכל מקומות הספורט ומתקני התרבות כך שבאמת נבטיח כמה שאפשר את זה.

עאידה תומא סלימאן: אני חושבת שזו יוזמה שהאיגוד- - -

<קריאה: אנחנו שותפות לגמרי למהלך, ונשמח שיהיה דיון על זה בוועדה פה.

מירי רגב: הן שותפות אתנו – גם את היית אצלי בפגישה, נכון?

מירב בן ארי: יש גם הדיון שכולם חתמו על העמותה של שח"ם למניעת הטרדה מינית.

עאידה תומא סלימאן: אני חושבת שאם המשרד יבטיח אכיפת החוק למניעת הטרדה מינית בכל המוסדות – אני עוד לא בדקתי את הנושא, כמה באמת יש ממונות על הנושא במוסדות הגדולים וכו', כדאי אולי- - -

מירי רגב: אולי כדאי בשלב הראשון להזמין את יושבת-ראש הוועדה, שתוכל גם להתרשם ממה שנאמר שם.

מירי רגב: ליאת עשתה עבודה מצוינת – היא לקחה את כל האיגודים – של התסריטאים, של המפיקים, בכל האיגודים עצמם, כדי לראות איפה יש בעיה ולרכז אותה לטובת מהלך אחד מוביל – איך בעצם נשים יכולות לעבוד בתחום של תרבות וקולנוע.

מירי רגב: זה נראה תחום פרוץ, אבל לכל תחום יש הגבולות שלו, מה מותר ומה אסור, ואיך אנחנו צריכים להתייחס לנשים בכל מקצוע.

מירי רגב: עשית עבודה מצוינת.

עאידה תומא סלימאן: בדרך כלל היא עושה עבודה מצוינת.

עאידה תומא סלימאן: אני תמיד סומכת על איגוד מרכזי הסיוע בעבודה הזו.

עאידה תומא סלימאן: אני חושבת שנוכל להמשיך את זה – או דרך ישיבה של הוועדה באופן מסודר או בפגישת עבודה עם השרה, שנוכל לחשוב על עוד צעדים שנוכל לפתח.

עאידה תומא סלימאן: המנכ"ל, בבקשה.

<יוסף שרעבי: בוקר טוב.

<יוסף שרעבי: כמו שנאמר, הנושא של מעורבות נשים והעצמת נשים ומיקום של נשים בתפקידים מרכזיים בכל הצמתים החשובים בחברה, וגם תרבות וספורט ככלי לשינוי חברתי, הוא חלק ממדיניות המשרד ומדיניות השרה.

<יוסף שרעבי: האסטרטגיה בספורט ובתרבות היתה שונה עד היום.

<יוסף שרעבי: הספורט בהחלט עשה כברת דרך משמעותית – הוא בא לידי ביטוי באתנה – תראו את זה אחרי זה, אתם גם מכירים את זה היטב, ועוד הרבה מאד פרמטרים ודברים שהמשרד עשה במהלך השנים האחרונות.

<יוסף שרעבי: בתרבות הגישה היתה קצת שונה.

<יוסף שרעבי: בתרבות, בגלל שהמשרד עובד בעיקר מול מוסדות וגופים, החשיבה היתה בעיקר, להשפיע בצמתים של קבלת החלטות.

<יוסף שרעבי: לכן המשרד פעל בשנים האחרונות כדי להבטיח שבצמתים שבהם מתקבלות ההחלטות, קרי בוועדות השונות, ויש במינהל התרבות של המשרד המון-המון מעגלים של מעורבות, אם זה במסגרת המועצות, אם זה במסגרת ועדות הפרסים למיניהן, ושם נעשה מאמץ משמעותי, שאיפה שמתקבלות ההחלטות לגבי הזוכים ולגבי המדיניות – שם יהיה ייצוג נשים משמעותי.

<יוסף שרעבי: בכל ועדות הפרסים, ויש לא מעט כאלה במשרד – המשרד מחלק מדי שנה כ-185 פרסים שונים ליוצרים בתחומים שונים.

<יוסף שרעבי: כמובן, יש ועדות שיפוט שמקבלות את ההחלטות הללו ויש חבר נאמנים שמקבל את ההחלטות האלה.

<יוסף שרעבי: בכל הוועדות האלה כמות הייצוג של הנשים עולה על 50%- - -

עאידה תומא סלימאן: גם במקבלות הפרסים?

<יוסף שרעבי: תכף נדבר על מקבלות הפרסים – גם כאן הנתונים מאד מעניינים.

<יוסף שרעבי: התשובה היא כן, אגב, ואפילו אביא כמה נתונים עובדתיים, כך שבכל הצמתים המשמעותיים במשרד, בתהליך קבלת ההחלטות, בתחום התרבות בהחלט נשים מיוצגות ומיוצגות כהלכה.

<יוסף שרעבי: המגמה הזאת – אנחנו רוצים כמובן להאיץ אותה ולתת לה רוח גבית.

<יוסף שרעבי: השרה אמרה את זה בצורה מאד-מאד ברורה.

<יוסף שרעבי: חשוב גם לומר שאנחנו רוצים לעשות מהלך נוסף, והשרה הסבירה את זה.

<יוסף שרעבי: אנחנו לא רוצים להסתפק רק במיצוב הנשים בצמתים החשובים של קבלת ההחלטות; אנחנו רוצים לעשות מהלך דומה לזה שנעשה בספורט, וגם לצלול לתוך התקנות והתבחינים עצמם, ולראות איך אנחנו מייצרים תעדוף לנשים בקרב התקנות שלמעשה נותנות ומסייעות ליוצרות וגופים יוצרים, שיש להם אג'נדה מגדרית.

<יוסף שרעבי: אביא כמה דוגמאות לדברים שנעשו בשנה האחרונה, ואנחנו רוצים כמובן להרחיב אותם.

<יוסף שרעבי: אפתח בחממות הקולנוע.

<יוסף שרעבי: בעניין זה חשוב לי לומר שהמשרד פועל בשתי מגמות: מגמה אחת – ואת זה השרה אמרה לכם – אנחנו נענים ליוזמות.

<יוסף שרעבי: אנחנו קוראים לכל מי שיש לו יוזמה, רעיון, ואנחנו ניזונים מהרעיונות האלה.

<יוסף שרעבי: בסך הכול יש הרבה מאד דברים שקורים.

<יוסף שרעבי: אנחנו לא מכירים הכול, וככל שאנחנו מכירים יותר, אנחנו יכולים להיות יותר רלוונטיים ולהגיב יותר.

<יוסף שרעבי: ההכנות לקולנוע זה משהו שצץ מהשטח, נולד מהשטח.

<יוסף שרעבי: ראינו שבמגזר החרדי יש ביקוש גדול של נשים קולנועניות, שעוסקות בתחום הקולנוע, שרוצות לתת ביטוי למעשים הייחודיים של העשייה בתחום הקולנוע בציבור החרדי.

<יוסף שרעבי: כתוצאה מהיוזמה הזאת, שבאה מהשטח, המשרד פיתח את הרעיון של חממות הקולנוע.

<יוסף שרעבי: ההצלחה של התהליך הזה היתה מאד-מאד מרשימה.

<יוסף שרעבי: היו אמנם שתי חממות משמעותיות – שתיהן היו בירושלים, כי היוזמה באה מירושלים.

<יוסף שרעבי: מדובר בפעילות משותפת עם קרן גשר.

<יוסף שרעבי: נטלו בה חלק קרוב ל-30 יוצרות בשתי חממות שונות.

<יוסף שרעבי: בסופו של דבר הם קיבלו גם סיוע בהדרכה, גם כלים וגם בסופו של דבר שתי נשים קיבלו סיוע של 200,000 שקל כל אחת כדי לפתח את היוזמה שלהן.

<יוסף שרעבי: את המגמה הזאת אנחנו רוצים להרחיב גם למגזר הערבי וגם למגזר האתיופי.

<יוסף שרעבי: אנחנו יודעים שהייחודיות של האוכלוסיות האלה, הצורך לתת להן מענה ייחודי הוא מאד חשוב.

<יוסף שרעבי: לאחרונה סוף-סוף הצלחנו לבסס את הפעילות של המועצה הלאומית ליהודי אתיופיה.

<יוסף שרעבי: חלק מהמגמה של המועצה הוא גם לקדם את התחום הזה.

<יוסף שרעבי: במגזר הערבי אנחנו כבר ניזונים מיוזמות ומרעיונות שצומחים בחלק מהישובים שאנחנו רוצים לסייע להם – גם בנצרת, גם בחיפה.

<יוסף שרעבי: יש תהליך מאד מעניין סביב תחום הקולנוע.

<יוסף שרעבי: אנחנו מזהים את זה.

<יוסף שרעבי: גם תחום הקולנוע מאפשר ביטוי לעשייה מקומית מאד משמעותית, כך שתחום הקולנוע הוא תחום שבו אנחנו מביאים את הדבר הזה לידי ביטוי.

<יוסף שרעבי: גם הדרך שבה מועצת הקולנוע שלנו עובדת – באמצעות חמש קרנות – ציינתי את קרן גשר, אבל יש קרנות נוספות.

<יוסף שרעבי: הן פועלות באמצעות לקטורים, והלקטורים הם אלה שבוחרים את הסרטים.

<יוסף שרעבי: אנחנו מקפידים, וגם נותנים לזה ניקוד גבוה יותר, לאותן קרנות שבהן יש ייצוג של נשים בתוך הלקטורים, כלומר שהגופים שבוחרים את הסרטים וממליצים על הסרטים לתמיכה – ככל שיש בהם יותר נשים, נותנים להם ציון יותר גבוה, וכתוצאה מזה גם תומכים תמיכה כספית יותר משמעותית.

<יוסף שרעבי: כך אנו מביאים לידי ביטוי את הרצון שלנו, שנשים יהיו בצמתים המשמעותיים של קבלת החלטות.

<יוסף שרעבי: אנחנו יודעים שמיקום של נשים במקומות הללו גם משפיע על אופי ההחלטה – בכל זאת יש כאן צורת חשיבה וסדר-יום, ואנחנו רוצים שסדר-היום יבוא לידי ביטוי בקרב מקבלי ההחלטות.

<יוסף שרעבי: אנחנו מאמינים שיש קורלציה משמעותית בין רמת המעורבות של נשים לאיכות החיים ותהליך העצמת החברה.

<יוסף שרעבי: אנחנו רואים שבמקומות שבהם נשים יותר מעורבות, קורים תהליכים חברתיים מרתקים ומעניינים.

<יוסף שרעבי: אנחנו מאמינים שזו דרך לייצר חברה שוויונית וחברה הרבה יותר איכותית.

<יוסף שרעבי: לכן אנחנו פועלים בשני המגזרים היותר מסורתיים – גם במגזר החרדי וגם במגזר הערבי, להאיץ את התהליכים האלה.

<יוסף שרעבי: יש לנו בתוך התקנה, שהיא תקנה מאד פופולרית, שהולכת להתרחב, והשרה כבר הצהירה שהיא הולכת להכפיל את התקציב שלה, שזו התקנה של תרבות בקהילה – יש שם המון פעילויות פרא מקצועיות ופעילות קהילתית.

<יוסף שרעבי: חלק גדול מהפעילות הזאת היא פעילות שמבוססת על יוזמות קהילתיות שנשים מאד מעורבות בהן.

<יוסף שרעבי: אנחנו כחלק מהרצון לתת ביטוי ליוזמות האלה, השרה הכריזה שהיא הולכת להכפיל את התקנה הזאת- - -

עאידה תומא סלימאן: קשה לי להבין.

עאידה תומא סלימאן: להכפיל זה מצוין, השאלה, להכפיל מה למה.

<יוסף שרעבי: למשל, בתקציב של התרבות בקהילה מדובר על מסגרת תקציבית של כ-12 מיליון.

<יוסף שרעבי: המשמעות היא להכפיל את זה.

<יוסף שרעבי: בתקנה הערבית, ששם לצערי אין ביטוי מספיק לנשים, אבל יש כוונה שגם שם מסגרת תקציבית – נדמה לי 13 מיליון שקלים – יש רצון של השרה – לא אומר את המספרים, אבל יש רצון של השרה להגדיל את זה במספרים משמעותיים.

<יוסף שרעבי: הנגזרת של ההחלטה הזאת כמעט באופן אוטומטי – יותר תמיכה בפעילות נשית, כי זו תקנה שאין בה ביטוי משמעותי לפעילות של נשים.

<יוסף שרעבי: אתן דוגמה מהרצועה החרדית.

<יוסף שרעבי: ברצועה החרדית בשנה שעברה היו 33 פעילויות שנתמכו.

<יוסף שרעבי: 26 מהן היו פעילויות שכמעט כולן היו על טהרה של נשים, כי באופן די טבעי רוב הפעילות התרבותית במגזר החרדי היא של נשים ולא של גברים.

<יוסף שרעבי: לכן ככל שאנחנו מגדילים את התקציבים שם, אנחנו מגדילים את התמיכה בפעילות נשית במגזרים הללו.

<יוסף שרעבי: נאמר כאן לגבי ההטרדות המיניות.

<יוסף שרעבי: זה יוזמה שהגיעה מהאיגוד.

<יוסף שרעבי: כתוצאה מזה פנינו למועצת הקולנוע, ומועצת הקולנוע יחד עם האיגוד עכשיו מקיימת את יום העיון, כדי להטמיע את התובנה לגבי החשיבות של הטמעת החוק הזה בקרב כל הגופים שעוסקים בתחום הקולנוע.

עאידה תומא סלימאן: אני מדפדפת במצגת ומנסה להגיע למספרים.

עאידה תומא סלימאן: אני לא רואה שיש.

עאידה תומא סלימאן: זה קצת דיון שאי-אפשר להוביל אותנו לשום מקום, כשאני לא יודעת, כשאומרים 12 מיליון, כמה זה מתקציב המשרד?

עאידה תומא סלימאן: כמה זה 13 מיליון באחוזים?

<יוסף שרעבי: אמרתי שבתחום התרבות, בשונה מתחום הספורט, שתכף יציגו אותו, אין תקציב מגדרי.

<יוסף שרעבי: השרה הצהירה את זה.

<יוסף שרעבי: אבל מה שיש בתחום התרבות יש פעילות- - -

עאידה תומא סלימאן: בשום משרד אין תקציב מגדרי כמעט.

עאידה תומא סלימאן: דווקא בספורט אפשר לעשות את זה, אפשר לבדוק.

עאידה תומא סלימאן: בספורט ובתרבות קל לבדוק איך הכסף מתחלק, כי יש לך מוסדות ויש לך קבוצות כדורגל וקבוצות כדורסל, ויודעים – זו קבוצת כדורגל של גברים, וזו של נשים.

עאידה תומא סלימאן: מוסדות תרבות – נכון, יכול להיות שזה קצת יותר בעייתי, אבל אפשר לדעת כמה נהנים מפעילויות התרבות, ויש בלמ"ס חלוקה של כמה גברים מגיעים לתיאטרון וכמה נשים מגיעות, באופן כללי.

עאידה תומא סלימאן: אפשר להגיד, למשל, מה אחוז מקבלות הפרסים שמחלק המשרד.

עאידה תומא סלימאן: כלומר בלי להרגיש כמה יחסית נשים נהנות משירותי המשרד – ההצהרות הן מאד טובות, זה לעתיד, אבל מה קורה עד היום?

<יוסף שרעבי: אחזור על המספרים שאני יכול לומר אותם.

<יוסף שרעבי: קודם כל, את בהחלט צודקת – היכולת בתרבות לומר דברים היא יותר מסובכת מאשר בספורט, כי כשמגיעים לאירועים, להגיד כמה מתוכם נשים וכמה מתוכם גברים זה יותר בעייתי, אבל כן אומר שקרוב ל-47% מהזוכים בפרסים הם נשים.

<יוסף שרעבי: אמרתי שאנחנו מחלקים בשנה כ-184 פרסים.

<יוסף שרעבי: כלומר כ-90 מתוכם הן נשים.

<יוסף שרעבי: אמרתי שבתוך כל ועדות השיפוט שלנו 50% ומעלה הם נשים.

<יוסף שרעבי: ברוב המקרים זה יותר מ-50%.

<יוסף שרעבי: בתוך המועצות שהמשרד מפעיל למעלה מ-50% הם נשים, כלומר בכל הצמתים של קבלת ההחלטות במשרד נשים מיוצגות במספרים גדולים.

<יוסף שרעבי: גם אמרתי שבתוכניות הייחודיות המגדריות לנשים ברגע זה יש לנו שני דברים מרכזיים שאנחנו מקדמים, שהם כן מגדריים במובן מסוים: אחד זה חממות קולנוע, שהן חממות קולנוע לנשים.

<יוסף שרעבי: אמרתי גם את המספרים.

<יוסף שרעבי: נכון לרגע זה היו שתי חממות, נטלו בהן חלק 30 נשים.

<יוסף שרעבי: אין לנו מקבילה כזו לגברים; זו תוכנית ייחודית לנשים.

<יוסף שרעבי: אמרתי שאנחנו רוצים לפתח את החממות האלה.

<יוסף שרעבי: השקענו בכל חממה כזאת 200,000 שקל ועוד 200,000 שקל לפרסים.

<יוסף שרעבי: אמרנו שנפתח חממות כאלה גם במגזר הערבי וגם באתיופי.

<יוסף שרעבי: השרה אמרה בצורה מאד ברורה שהיא הולכת להגדיר את זה כתנאי סף לתמיכה בגופים שבהנהלות שלהם לא יהיה ייצוג משמעותי של נשים.

<יוסף שרעבי: אמרתי שבתרבות אנחנו צריכים עדיין לעשות כברת דרך.

<יוסף שרעבי: אני משוכנע שבפעם הבאה שנציג נוכל גם להראות דברים גם בתחום התרבות, כפי שתכף תשמעו בתחום הספורט, ששם נעשתה כברת דרך משמעותית.

עאידה תומא סלימאן: הסקירה שעשיתם מתייחסת לאיזה אחוז מהתקציב?

<יוסף שרעבי: תקציב משרד התרבות הוא כ-780 מיליון שקלים.

<יוסף שרעבי: מתוכם כמעט כל התקציב – קרוב ל-700 מיליון שקלים, אפילו קצת יותר – הולך לטובת תמיכות במוסדות התרבות למיניהם.

<יוסף שרעבי: כשנותנים תמיכה למוסד, לא נותנים לו לפי מבחנים של נשים או גברים אלא לפי מבחנים אחרים.

<יוסף שרעבי: כך זה פעל במהלך כל השנים, הרבה שנים אחורה.

<יוסף שרעבי: נתנו תקציבים לפי היקף הפעילות שלהם, לפי כמות ההפקות שלהם, לפי כמות ההרצות שלהם, לפי מחזור הפעילות שלהם.

<יוסף שרעבי: המבחן הנשי לא קיים שם.

<יוסף שרעבי: אבל האסטרטגיה של המשרד היתה קצת אחרת – לראות שנשים נמצאות בצמתים של קבלת ההחלטות, ואז זה מקרין על הרפרטואר, על הנושאים, על התוכנית האומנותית.

<יוסף שרעבי: לכן המשרד מקפיד – זה גם הצהרת השרה – שבתרבות, בשונה מהספורט, במידה מסוימת, המאמץ האסטרטגי של המשרד הוא להבטיח שנשים נמצאות בצומת קבלת ההחלטות, שבסוף הנגזרת שלה זה גם התכנים, כי אם נשים נמצאות בצומת ששם נקבעת המדיניות, יש לזה ביטוי כמעט מיידי לגבי איזה אופי של פעילות ואיזה תוכן שיש שם.

<יוסף שרעבי: נראה לנו שזה אפילו יותר משמעותי שהנשים יהיו בצומת קבלת ההחלטות מאשר שננסה להתערב בתוכן היצירה, וכך מביאים לידי ביטוי את השפעת המשרד או את הרצון שנשים יהיו מאד משמעותיות גם בתקצוב וגם בקביעת התוכן.

עאידה תומא סלימאן: לצערי הרב, אני לא מסכימה שרק עניין של ייצוג נשים במוקדי קבלת ההחלטות יעשה את השינוי מאליו.

עאידה תומא סלימאן: אני רואה את החשיבות של ייצוג נשים, אבל אני גם יודעת איך מגיעים לייצוגים כאלה, ויודעת גם שלא כל אשה, לצערי הרב, שנמצאת במוקד קבלת החלטות תמיד משפיעה בכיוון שאנחנו היינו רוצות שתשפיע, וזה לא מובן מאליו.

עאידה תומא סלימאן: אם לא עושים צעדים גם כן שיגבו את הרצון של הנשים בתוך מוקדי קבלת ההחלטות, לעשות את השינוי, הן יהיו שם לבד, ולא יצליחו הרבה פעמים – לפעמים כי הן לא יודעות, ולפעמים כי הן לא יכולות בתוך המצב שנכנסות אליו, לעשות את השינוי הדרוש.

עאידה תומא סלימאן: אני חושבת שכן אפשר לעשות בחינה מגדרית לתקציב.

עאידה תומא סלימאן: יכול להיות שיהיה קושי לעשות את הסקירה הזו, אבל יש החלטה בכל זאת של הממשלה, שהיה צריך לעשות סקירה של 40%.

עאידה תומא סלימאן: למשל, אפילו בלכסות, לבדוק את כל הנושא של ייצוג מקבלי השכר מהמשרד.

עאידה תומא סלימאן: לבדוק כמה נשים יש בתוך זה וכמה גברים, ומה החלק של הנשים במשכורות, והאם יש למשל פערי שכר בתוך המשרד עצמו.

עאידה תומא סלימאן: אפשר לבחון, כל התקציבים הייעודיים שהצבעתם עליהם – לבחון אותם, ולהגיד – הם כך וכך אחוזים מתוך המשרד.

עאידה תומא סלימאן: אני חושבת שאפשר לעשות את העבודה הזאת, ומן הראוי היה לעשותה.

<יוסף שרעבי: קודם כל, עשינו את העבודה הזאת; פשוט בחרנו להציג כאן את התחום של התרבות והספורט ולא את התחום האחר, אבל נשמח להציג לכם את זה – הנתונים קיימים.

עאידה תומא סלימאן: אפשר עכשיו?

<יוסף שרעבי: לא הבאנו את הנתונים.

<יוסף שרעבי: אוכל לחזור לזה אחרי זה, אם- - -

עאידה תומא סלימאן: זאת מטרת הישיבה.

<יוסף שרעבי: אין בעיה.

<יוסף שרעבי: נראה לי שנעבור לספורט, ואחרי זה אחזור להציג את הנתונים האלה.

עאידה תומא סלימאן: אבל אני מעדיפה להתמקד בסקירה הזו, כי בכל זאת יש לנו זמן, וארצה לתת לאורחות להתבטא ולהעיר.

עאידה תומא סלימאן: אם אפשר לעשות את זה.

<יוסף שרעבי: אני יכול לומר כמה דברים כבר עכשיו, אם את רוצה שאתייחס לזה כבר עכשיו.

<יוסף שרעבי: במשרד יש רוב לנשים ברמת העובדות, כלומר מועסקים בו 67 גברים ו-138 נשים, כך שזה משרד שיש בו רוב נשי משמעותי.

<יוסף שרעבי: תכף אדבר על ההנהלה, כי זו השאלה המתבקשת.

עאידה תומא סלימאן: נכון.

<יוסף שרעבי: נכון לגמרי שבדרג המפקחים יש לרוב לגברים, אבל אומר ממה זה נובע.

<יוסף שרעבי: אנחנו עכשיו עושים שינוי במינהל התרבות.

<יוסף שרעבי: מינהל התרבות שלנו בשנים האחרונות, לא היתה בו שדרה ניהולית כמעט בכלל.

<יוסף שרעבי: אין בו בכלל מפקחים.

<יוסף שרעבי: רק במינהל הספורט יש מפקחים.

<יוסף שרעבי: במינהל הספורט יש ששה או שבעה מפקחים.

<יוסף שרעבי: יש שם מפקחת אחת אשה, והשאר גברים.

<יוסף שרעבי: ברמת הדרג הניהולי, יש בתחום הספורט, בהנהלת מינהל הספורט יש שתי נשים- - -

עאידה תומא סלימאן: מתוך?

<יוסף שרעבי: יש רוב גברי גם בהנהלה.

<יוסף שרעבי: במינהל התרבות אנחנו עושים עכשיו רפורמה, ואני רוצה להגיד אותה.

<יוסף שרעבי: בחרנו, ואני מקווה שזה יאושר ביום ראשון בממשלה, ראש מינה לאשה, ראש מינהל התרבות.

<יוסף שרעבי: אני מעדיך שהיא תיכנס לתפקידה ביום ראשון, עם המינוי שלה בהנהלה.

עאידה תומא סלימאן: אבל אתה יודע, בעצם מה שאני מבינה מהניתוח שנעשה – ששני-שליש של העובדים במשרד זה נשים, אבל בדרג הניהולי בעצם אחת מתוך חמש.

עאידה תומא סלימאן: 20%.

<יוסף שרעבי: צריך לומר שגם כמדיניות – והשרה הצהירה על זה – איפה שהיא תוכל, והיא נתנה לזה ביטוי אגב בתהליך הבחירה של ראש מינהל התרבות.

<יוסף שרעבי: היא הצהירה על זה מראש, שבסופו של דבר היא רוצה לתת העדפה בתפקידים בכירים לנשים.

<יוסף שרעבי: אני רוצה להזכיר שהשרה נמצאת בתפקידה חמישה חודשים.

<יוסף שרעבי: למעט תפקיד המנכ"ל, כל המינויים הבכירים שלה ברגע זה, זה של נשים.

<יוסף שרעבי: גם ראש מינהל התרבות שנכנסת, זאת אשה, והיא הכריזה שככל שיהיו שני אנשים טובים, היא תעדיף אשה.

<יוסף שרעבי: זה אכן מה שהיא עשתה.

<יוסף שרעבי: גם במכרזים שאתם עושים עכשיו על הפרק היא אמרה שהיכן שבו יהיו שני אנשים טובים, היא תיתן ביטוי לאשה.

<יוסף שרעבי: אני מציע – פשוט תבחנו אותנו רטרואקטיבית ברגע שנעשה את המינויים, ותשאלו אותנו מתוך המינויים החדשים, כמה נבחרו נשים וכמה גברים.

עאידה תומא סלימאן: אני מבינה את התשובה הזאת, אבל בעצם מה שאנחנו עושות היום זה לא לבחון אתכם אלא לבחון את התקציב ולבחון את ההקצאות ולבחון, איך אפשר לשפר את המצב.

עאידה תומא סלימאן: דווקא הדיון הזה, אם ההצהרות של השרה הן בכיוון שדיברת בו, וזה מבורך, הדיון הזה אמור להיות כלי שיעזור לכם לאתר, איפה הבעיות קיימות, כדי שהשרה כן תוכל לקדם את הנושא.

עאידה תומא סלימאן: אנחנו רוצים כן להצביע – לא במטרה לנגח ולא במטרה להאשים.

עאידה תומא סלימאן: אנחנו יודעות כבר שזה הצטברות של שנים ושל דורות.

עאידה תומא סלימאן: אנחנו רוצות להתחיל לפעול.

עאידה תומא סלימאן: אז הניתוח והשאלות שלי באות מכיוון של, אם לא היינו שמים לב לזה, ואם לא הייתי שואלת את השאלות האלה, לא היינו שמים לב ששני-שליש של העובדים זה נשים, כאשר 20% מהדרג העליון זה נשים.

עאידה תומא סלימאן: זה אומר גם שיש לי כלי לבוא אחר כך, לעשות מה שאתה ביקשת, אחרי שנה לבחון אתכם, מה השתנה במצב הזה.

מירב בן ארי: גברתי היושבת-ראש, אני רוצה לומר שתי מילים, כי אני צריכה ללכת להצביע ברווחה.

מירב בן ארי: אני רוצה דווקא לחזק משהו שהיה כאן.

מירב בן ארי: בניגוד למה שראינו אתמול במשרד הרווחה, ושמענו גם את מנכ"ל משרד הרווחה, כאן דווקא הדבר הראשון שהשרה אמרה – זה חשוב לי, ואני הולכת לקדם את זה.

עאידה תומא סלימאן: בירכנו על זה.

מירב בן ארי: בדיוק.

מירב בן ארי: אני לא זוכרת שאתמול במשרד הרווחה אמרו את זה כאג'נדה.

מירב בן ארי: קודם כל, אני חושבת שבמקרה הזה יש לך שותפים טובים.

מירב בן ארי: נכון, כמו שאמרנו, יש פה אנשים שעובדים כבר שנים.

מירב בן ארי: כששר נכנס למשרד, אני מניחה שהוא לא מטהר עכשיו את כל העובדים, אומר: אני רוצה נשים, אלא הוא אומר: במינויים הבאים שיבואו אליי, כמו מה שהוא אומר עכשיו, אני אשים ואדאג שיהיו נשים.

מירב בן ארי: לכן אני חייבת לומר – ממה שאני שומעת כאן, והקשבתי גם למנכ"ל וגם לשרה – יש פה מדיניות לדעתי הרבה יותר טובה ומשמעותית ממה שראינו אתמול וממה שראיתי במשרדים אחרים, ואת זה צריך לשים על השולחן.

מירב בן ארי: בעיניי, זה קצת מוקדם מדי.

מירב בן ארי: בתפישה שלי, המדיניות היא על השולחן.

מירב בן ארי: נכון שכשאתה מסתכל על המשרד, ואני רואה שהמצב הוא דווקא בהתפתחות ובשיפור.

מירב בן ארי: אני לא חושבת – ואני חברה בוועדה הזאת – שכשנכנסת שרה או כשנכנס מנכ"ל, הוא צריך לומר: יש פה יותר מדי גברים.

מירב בן ארי: אני חושבת שאם אנחנו כנשים רוצות לקדם – בטח בוועדה הזאת – אנחנו צריכים לראות שבתפקידים הבאים אנחנו מקדמים.

מירב בן ארי: ראינו אתמול את משרד הרווחה, שלא אמר מילה וחצי- - -

עאידה תומא סלימאן: חברת הכנסת בן ארי, אני הבנתי את הדברים טוב מאד, והבנתי שהם מכוונים אליי, והבנתי שכנראה, באופן סמוי או לא סמוי, יש ביקורת על זה שאני שואלת את השאלות.

עאידה תומא סלימאן: אני שואלת את השאלות, כי זה תפקידי – לשאול את השאלות.

עאידה תומא סלימאן: אני פה אמונה על זה שאשאל את השאלות ואבדוק, כי הישיבה הזאת התקיימה כדי לבדוק את סקירת התקציב.

עאידה תומא סלימאן: על ההצהרות, על המדיניות – בירכתי מההתחלה.

עאידה תומא סלימאן: אמרתי שזה מצוין, ושמחתי על הבשורות הטובות, אבל זה לא אומר שאנחנו אמורים היום – הישיבה הזו נקראת סקירה מגדרית של תקציב משרד התרבות והספורט.

עאידה תומא סלימאן: אם הייתי רוצה להזמין לישיבה של מדיניות ותוכניות עתידיות, היה אפשרי, והייתי שמחה לעשות את זה, עם כל משרדי הממשלה אגב.

מירב בן ארי: אגב, לדעתי את צריכה לעשות את זה עם כל משרדי הממשלה.

עאידה תומא סלימאן: זה חלק מהעניין, לבדוק איפה אנחנו כנשים נמצאים.

עאידה תומא סלימאן: זאת החלטת ממשלה, והוועדה הזאת אמונה על לבדוק, איך מיושמת ההחלטה הזאת.

עאידה תומא סלימאן: זה מה שאני עושה בעצם.

עאידה תומא סלימאן: בדרך כלל אני לא כל כך ששה ליישם החלטות ממשלה, אבל הפעם אני כן, אז תנו לי לעשות את זה.

מירב בן ארי: אין בעיה.

מירב בן ארי: אנחנו רק צריכים שכל מנכ"ל יהיה לפחות שלוש, ארבע שנים, וכל שרה- - -

עאידה תומא סלימאן: זה לא בידיים שלי.

עאידה תומא סלימאן: אם זה היה בידיים שלי, את יודעת מה היה קורה.

עאידה תומא סלימאן: בואו נמשיך הלאה – נתמקד בדיון על הסקירה המגדרית.

מירב בן ארי: חשוב לציין לפרוטוקול שאנחנו חייבים לעשות ישיבת מעקב של הוועדה שלנו חצי שנה מיום, כדי לבדוק אם המדיניות יוזמה?

מירב בן ארי: זה לדעתי.

עאידה תומא סלימאן: יש ועדת המעקב שמונתה על-ידי המשרד לשוויון, שאמורה לעשות את העבודה המקצועית במעקב, והיא תדווח לנו בוועדה.

עאידה תומא סלימאן: נרצה לקבל דיווחים – מה הם בדקו, איך הם בודקים, מה אפשר לשפר.

עאידה תומא סלימאן: אחר כך נבוא למשרדים, ונגיד: יש המלצות לשיפורים כאלה – ונבקש שהם יבצעו.

עאידה תומא סלימאן: ברור.

מירב בן ארי: יש לי שאלה אחרונה לפני שאני הולכת.

מירב בן ארי: ועדת המעקב הזאת, איפה היא?

מירב בן ארי: למה היא לא מגישה לנו נתונים עכשיו?

עאידה תומא סלימאן: ועדת המעקב מונתה בחודש יולי, כבר התכנסה פעם אחת.

עאידה תומא סלימאן: עוד לא עשו את הבדיקות כמו שצריך.

עאידה תומא סלימאן: אני מתחילה לנדנד, לקבל.

מירב בן ארי: כשאת רוצה משהו, אף אחד לא עומד בדרכך.

עאידה תומא סלימאן: תודה.

עאידה תומא סלימאן: נחזור למשרד התרבות והספורט.

מירב בן ארי: תן לנו אולי קצת ספורט, שנהיה אופטימיים.

עאידה תומא סלימאן: אוקיי.

עאידה תומא סלימאן: אני חייבת להגיד דבר אחד – הדבר הראשון ששלחתי למנכ"ל הכנסת ולמזכירות הכנסת היה מכתב שהתלוננתי על כך שניגשו לכל חברי הכנסת החדשים הגברים, לבקש מהם להצטרף לקבוצת הכדורגל של הח"כים, ולא ניגשו לאף חברת כנסת וביקשו ממנה, ואז ארגנו את המשחק שהשתתפת בו חברת הכנסת מירב, אבל אני חייבת לומר – תרדו למכון הספורט שנמצא בכנסת, ותראו אילו מתקנים נמצאים.

עאידה תומא סלימאן: אני אומרת לכם – אלה מתקנים שמיועדים בעיקר לגברים.

עאידה תומא סלימאן: כל קורסי הספורט, שהם יותר משתמשים בהם על-ידי נשים, אין תקציב להפעיל אותם במכון הספורט הזה של הכנסת.

עאידה תומא סלימאן: גם זה שווה בדיקה.

עאידה תומא סלימאן: בבקשה.

<יוסף שרעבי: לפני שנעבור לספורט אני רוצה לומר מילת סיכום לפרק הזה.

<יוסף שרעבי: אני מניח שכל מה שקשור בצד כוח האדם, עבודת מטה – זה סדר-יום של נציבות שירות המדינה וסדר-יום של הממשלה כולה, של המדינה כולה ולא רק של המשרד שלנו.

<יוסף שרעבי: אני חושב שהבשורה שאנחנו מביאים היא הרבה מעבר לסוגיית כוח האדם; היא בשורה של תפישה שיש מאחוריה תהליכים אופרטיביים, כלומר זה לא טריוויאלי, שאומרים: אנחנו שמים את סדר-היום המגדרי בתחום התרבות והספורט.

<יוסף שרעבי: בסך הכול האג'נדה של התרבות והספורט היא כביכול אחרת, לכאורה; היא לא מגדרית אלא לקדם את עולם התרבות, את עולם היצירה, את חיי התרבות – לאו דווקא את התחום הנשי.

<יוסף שרעבי: וכנ"ל בתחום הספורט.

<יוסף שרעבי: אבל על אף זאת אומרת השרה, וגם נותנים לזה ביטוי אופרטיבי, ואומרים בצורה הכי ברורה בעולם, וגם נותנים לזה ביטוי תקציבי.

<יוסף שרעבי: אני חושב שצריך לומר את זה, ויש פה אמירה של סדר-יום מגדרי.

<יוסף שרעבי: זה לא משרד הרווחה וזה לא המשרד לשוויון חברתי.

<יוסף שרעבי: זה לא משרד שכביכול האג'נדה החברתית היתה מונחת לפתחו תמיד.

<יוסף שרעבי: אני חושב שזו בהחלט אמירה חשובה שבא משרד ואומר, שהוא לא רואה בתרבות וספורט כמשהו שעומד בפני עצמו, גם ככלי חברתי, וחלק מהמהלך הזה זה הסוגיה המגדרית.

<יוסף שרעבי: אני חושב שזו אמירה חשובה שאנחנו אומרים אותה כאן.

<יוסף שרעבי: אני אומר לכם – תבחנו אותנו בעוד שנה, ותראו את הביטוי הנוסף שלה.

עאידה תומא סלימאן: תודה רבה.

מירב בן ארי: מאד מעניין אותי, אבל אני חייבת ללכת להצביע.

<יוסף שרעבי: אני חושב שכדאי לשמוע את הספורט לפחות בקצרה, כי אני חושב שזה מאד מאיר עיניים.

<יוסף שרעבי: אנחנו גם לומדים מהספורט הרבה, מה כדאי לנו לעשות בתרבות.

עאידה תומא סלימאן: בבקשה, אבל קצר, בבקשה.

עאידה תומא סלימאן: ד"ר אורי שפר, ראש מינהל הספורט.

<אורי שפר: תודה רבה.

<אורי שפר: אני מקווה שבסוף דבריי תשאלי אותי: אז איך אני יכולה להתחיל לעסוק בפעילות גופנית, ואשמח לייעץ.

עאידה תומא סלימאן: זה לישיבה אחרת.

עאידה תומא סלימאן: ..

<אורי שפר: בהקשר הזה אני רוצה לבשר לך שעשינו מחקר, שפרסמנו אותו לא מזמן, שמעיד שכ-32% מהנשים בישראל עוסקות בפעילות גופנית לפי הגדרת ארגון הבריאות העולמי.

<אורי שפר: אנחנו מאד גאים בכך.

<אורי שפר: אנחנו אחת המדינות שנמצאות במקום מאד טוב ביחס למדינות באירופה.

<אורי שפר: כמובן, תמיד צריך לעשות יותר ולשפר, אבל זו בהחלט נקודה חיובית, ככל שאני בנקודה המקצועית שלי יכול לשפוט את הדברים.

<אורי שפר: כפי שהשרה אמרה, וגם אמר המנכ"ל, אנחנו בספורט יישמנו את הנושא של ייצוג הולם לנשים בארגוני הספורט, באיגודים ובהתאחדויות, ואיגוד ספורט שאין לו היום ייצוג הולם של נשים, לא יכול לקבל תמיכה מהמשרד.

<אורי שפר: זה מופיע כתנאי סף לקבלת תמיכה שנתית מהמשרד.

<אורי שפר: הדבר הזה, לא רק שהוא נכון ברמה העקרונית והתפישתית שלו; הוא גם מביא לתרבות דיונים אחרת לגמרי בארגוני הספורט, ואנחנו מאד מברכים על כך.

עאידה תומא סלימאן: אני מבקשת לשאול שאלת הבהרה.

עאידה תומא סלימאן: כל קבוצות הכדורגל מקבלים כסף ישר מהמשרד או דרך העיריות?

<אורי שפר: קבוצות הכדורגל בישראל מקבלות כסף דרך המועצה להסדר ההימורים בספורט, לפי אמות מידה שנקבעות בוועדה ציבורית בהתאם לחוק המועצה להסדרי הימורים.

עאידה תומא סלימאן: בתוך ההוראות האלה וההסדרים האלה איפה נמצא ייצוג הנשים?

עאידה תומא סלימאן: זה במועצה עצמה או גם בגופים שמקבלים מהשאר את הכסף?

<אורי שפר: ההתאחדות לכדורגל, אם מדברים על ענף הכדורגל – תכף אציג לך נתונים של חלק מענפי הספורט, שהם מאד מרשימים בעיניי, אבל ההתאחדות לכדורגל עשתה מעשה לפני שלוש שנים, שבו היא החליטה לקדם כדורגל נשים בישראל בצורה מאד משמעותית.

<אורי שפר: לפני כחצי שנה אירחנו בישראל את אליפות אירופה עד גיל 19 לנערות בכדורגל.

<אורי שפר: לצורך כך נפתחה אקדמיה לכדורגל נשים במכון וינגייט.

<אורי שפר: הנבחרת הזאת הוכנה על-ידי טובי אנשי המקצוע בארץ בתחום ספורט הכדורגל לנשים.

<אורי שפר: אנחנו מאד גאים על כך.

עאידה תומא סלימאן: מצוין, אבל זאת לא התשובה לשאלה שלי, נכון?

עאידה תומא סלימאן: אני שאלתי באופן הכי ברור – יש נתח תקציבי, שגם עכשיו אני לא יודעת כמה הוא מתוך המשרד, שהולך לתמיכה בקבוצות כדורגל, נכון?

<אורי שפר: לא במשרד.

<אורי שפר: המועצה להסדר ההימורים- - -

עאידה תומא סלימאן: שהיא לא מקבלת כסף מהמשרד?

עאידה תומא סלימאן: אני באמת לא יודעת ולכן שואלת.

<אורי שפר: המועצה להסדר ההימורים פועלת לפי חוק המועצה להסדר ההימורים, ומתוקף החוק יש ועדה ציבורית, שקובעת איך מחלקים את הסכום לחלוקה, את יתרת ההכנסות לספורט.

<אורי שפר: המועצה הציבורית מתעדפת נשים.

<אורי שפר: תכף נציג את הנתונים, איך היא מתעדפת נשים, כמו איך המשרד מתעדף באמות המידה שלו.

עאידה תומא סלימאן: בבקשה.

<אורי שפר: במאמר מקדים אני רוצה לומר שאנחנו מאד שמחים לראות את התפתחות הספורט בקרב נערות ונשים בקרב בני המיעוטים.

<אורי שפר: יש לנו קבוצות, אם זה בסכנין- - -

עאידה תומא סלימאן: כמה מיעוטים יש במדינה הזאת?

<אורי שפר: 1.9.

עאידה תומא סלימאן: לא, אני מתכוונת – זה ערבים, לא?

עאידה תומא סלימאן: יש עוד?

<אורי שפר: יש עוד.

<אורי שפר: יש צ'רקסים.

עאידה תומא סלימאן: אני מעדיפה שיקראו לי במה שאני.

עאידה תומא סלימאן: אני ערבייה.

עאידה תומא סלימאן: אני לא מיעוט.

עאידה תומא סלימאן: זו הזהות שלי.

<אורי שפר: אין בעיה.

<אורי שפר: אם כן במועצה להסדר ההימורים חלוקת התמיכות נעשית, כאשר יש מקדם של 10% לנשים על כל ספורטאית מול ספורטאי.

<אורי שפר: ספורטאית מקבלת תוספת של 10% לאיגוד – איגוד השחייה, איגוד האתלטיקה וכן הלאה.

<אורי שפר: ספורטאיות – על כל ספורטאית, כשמתקצבים אותה, מקבלת 20% תעדוף על פני ספורטאים.

עאידה תומא סלימאן: כלומר גם האיגוד יוצא נשכר וגם היא.

עאידה תומא סלימאן: מצוין.

<אורי שפר: כך שגם האגודות מקבלות תוספת, ולא צריכות לומר: זה עולה לי יותר מדי כסף.

<אורי שפר: הדבר הזה למעשה נסגר.

<אורי שפר: הדבר הנוסף הוא שבמבחני התמיכה של משרד הספורט אנחנו נותנים מקדם של פי פעם וחצי לספורטאית על פני כל ספורטאי.

<אורי שפר: יש לנו פרויקט חדש, שנקרא פרויקט פרחי הספורט, שבו אנחנו מנסים להביא כ-40,000 ספורטאיות וספורטאים חדשים לענפי הספורט בפרויקט הזה.

<אורי שפר: אלה 12 ענפי ספורט – עשרת הענפים המועדפים ושני ענפי העל, ובכל מקום בארץ שקמה קבוצת ספורטאיות, על כל ספורטאית אנחנו נותנים תוספת של 20%.

<אורי שפר: אם נסתכל לרגע על הטבלה שלפניכם – אני מבקש להסתכל על השורה התחתונה.

<אורי שפר: סך הכול ספורטאים שנרשמו לפרויקט בשנה שחלפה: 9,028 ספורטאיות וספורטאים.

<אורי שפר: מתוכם ספורטאים – 4,836.

<אורי שפר: ספורטאיות – 4,192.

<אורי שפר: הספורטאיות הן כ-47% מכלל הספורטאים.

<אורי שפר: אני חושב שיש לנו סיבה להתגאות.

<אורי שפר: בנוסף אני רוצה לומר שני משפטי סיכום לפני שאבקש מהפרויקט של אתנה להציג את הפרויקט, כי הוא באמת מצביע על העובדה שהמשרד, בהובלת השרה מירי רגב, שם לו למטרה לשים על המפה את נושא ספורט הנשים והנערות בישראל.

<אורי שפר: כפי שהשרה אמרה, הפרויקט התחיל בשנת 2005.

<אורי שפר: הוא תוקצב ב-80 מיליון ש"ח לשמונה שנים.

<אורי שפר: כבר עברנו שמונה שנים, כי לא הספקנו להוציא את כל הכסף בשמונה שנים, אז זזה לקח עוד טיפה זמן, אבל כעת השרה אומרת: מכפלה של הכסף, כי יש המון צרכים והמון- - -

עאידה תומא סלימאן: אז זה יהיה 160 מיליון?

<אורי שפר: זה יהיה לחמש שנים, ככל הנראה 100 מיליון.

<אורי שפר: אנחנו בודקים את זה – אני לא רוצה להתחייב על הסכום, אבל השרה אמרה כאן בצורה מאד ברורה: להכפיל את המשאבים שיעמדו לרשות הפרויקט.

<אורי שפר: תכף תראי מה הפרויקט הזה עשה – לדעתי, רפורמה מרחיקת לכת לישראל.

<אורי שפר: אני גם רוצה לציין שבשבילנו ספורט הוא לא רק מטרה; הוא בראש ובראשונה, ברמה העממית, ברמה התחרותית, הוא אמצעי – למינוף חברתי, להעצמה חברתית, לפיתוח דו-קיום בין כל המגזרים בישראל.

<אורי שפר: אנחנו עושים את זה בכל רמות בפעולה ובכל בגילאים.

<אורי שפר: לפי דעתי, וסליחה על חוסר הצניעות – אנחנו עושים את זה בהצלחה לא מבוטלת.

<אורי שפר: אציין עוד שתי עובדות שהן חשובות מאד לפרוטוקול: נבחרת ישראל, שיוצאת למשחקים האולימפיים בריו בעוד כחצי שנה, תהיה מורכבת מהרכב שקרוב מאד ל-50% נשים ו-50% גברים.

<אורי שפר: זו פעם שלישית שישראל יוצאת למשחקים האולימפיים שקרובה מאד למאוזנת בין גברים לנשים.

עאידה תומא סלימאן: מדברים על השחקנים עצמם.

<אורי שפר: על הספורטאיות.

<אורי שפר: הדבר הזה מקבל משמעות יתר לאור העובדה שבישראל מספר הספורטאיות מסך כל הספורטאים הגיע בימים אלה ל-20%.

<אורי שפר: יש לנו 96,000 ספורטאים בישראל, והצלחנו להעלות את מספר הספורטאיות לקרוב ל-20,000 – 19.6%.

<אורי שפר: אנחנו מאד גאים בכך.

<אורי שפר: כל אלף ספורטאיות חדשות זה לעלות על ההר.

<אורי שפר: מייד תשמעי את העובדות, כפי שיפורטו בפניך על-ידי אתנה, אבל חשוב שזה ייאמר, כי אנחנו יודעים כמה אנרגיה ומשאבים אנחנו משקיעים ומהם ההישגים.

<אורי שפר: אנחנו חושבים שאנחנו בכיוון הנכון.

<אורי שפר: תודה רבה.

עאידה תומא סלימאן: קודם כל תודה על העובדה שקיבלתי איזושהי נקודת השוואה יחסית ברורה, לפחות בפרויקט אחד.

עאידה תומא סלימאן: כפי שאמרתי בהתחלה, זה סוג הניתוח שהיינו רוצים לראות בדיון היום.

עאידה תומא סלימאן: גם הדוגמאות שנתת בעניין תעדוף נשים, גם מבחינת תקציבים וגם מבחינת הרצון להעלות את מספר הספורטאיות – אני חושבת שזה מאמץ מבורך, אבל אני עדיין מרגישה שאין לי תמונה כללית על כלל התקציב של המשרד.

עאידה תומא סלימאן: למשל, הפרויקט הזה – מה אחוזו מבחינת תקציב?

<אורי שפר: תקציב הפרחים הוא תקציב סגור, שמיועד, כפי שאמרתי, להביא 50,000 ספורטאיות וספורטאים בגילאי 13 לספורט בישראל.

<אורי שפר: אגב, הפרויקט הזה הוא לילדים בגילאי 8 עד 12.

<אורי שפר: כפי שאמרתי, התעדוף הוא המכפלה של הכספים שאנו משקיעים מדי שנה.

<אורי שפר: כל רשות מקבלת את הכסף.

<אורי שפר: יש על זה בקרה.

<אורי שפר: היא לא יכולה להעביר את הכסף למשהו אחר, לפעולה אחרת של הרשות.

<אורי שפר: סך כל התקציב הוא 371 מיליון ₪.

<אורי שפר: מתוכו 96 מיליון הולך לקבוצות קיימות, לא חדשות.

<אורי שפר: 276 מיליון הולך לפרויקט פרחים, חדש.

<אורי שפר: בשנה סדר גודל של 46 מיליון ₪ ל-11 ענפים, 125 מיליון לכדורגל נשים וגברים, וגם כאן אם תרצי אני יכול לרדת לרזולוציות.

עאידה תומא סלימאן: אציע משהו אחר – ברגע שאתם נותנים לי את המספרים, אני מתחילה להתמקם ולהבין מה קורה בדיוק מבחינת תקציב כללי.

עאידה תומא סלימאן: אני יכולה לבדוק עכשיו ולעשות חישוב, כמה הפרויקט הזה הוא מתקציב כללי של המשרד, ואז לדעת באמת כמה – כי זה דווקא פרויקט שנותן לנו תמונה טובה, שאומרת שיש השקעה בנשים כמעט זהה עם ילדים, או ילדות עם ילדים.

עאידה תומא סלימאן: אני מציעה – אתה עושה את זה ממש טוב עכשיו, לתת לי תקציבים.

עאידה תומא סלימאן: אבקש תוך שבוע, לקבל סקירה כזו על התקציב שלכם.

עאידה תומא סלימאן: להגיד: הפרויקט הזה – התקציב שלו הוא כך, ככה נהנים נשים, ככה נהנים גברים.

עאידה תומא סלימאן: החומר נמצא – הנה, עובדה.

<אורי שפר: אמרתי מלכתחילה שעולם הספורט שונה לגמרי מעולם התרבות.

עאידה תומא סלימאן: אתן לכם דרך מילוט – אני לא אמורה לעשות את זה.

עאידה תומא סלימאן: 40% מהתקציב שלכם אמור לעבור את הסקירה המגדרית.

עאידה תומא סלימאן: אני בטוחה שספורט לוקח לכם יותר מ-40% מתקציב המשרד.

עאידה תומא סלימאן: עשו לי ניתוח של החלק של הספורט, עם השכר של העובדים.

<ולריה סייגלשיפר: הם עשו.

<ולריה סייגלשיפר: אני התכוננתי לישיבה הזאת, והבאתי מה שהם עשו.

עאידה תומא סלימאן: שנמצא בסוף ספר התקציב של המשרד.

<ולריה סייגלשיפר: נכון.

עאידה תומא סלימאן: אני יודעת, יש לי אותו בידיים.

עאידה תומא סלימאן: אני מנסה כל הזמן שהם ידברו עליו.

עאידה תומא סלימאן: תודה.

עאידה תומא סלימאן: בבקשה, ואתייחס לחומר שיש לי אחר כך – הגב' מיכל כפרי-ירדני, יו"ר אתנה?

<מיכל כפרי: יושבת-ראש המועצה הציבורית לקידום ספורט נשים.

<מיכל כפרי: תכף אגיד איך אתנה מתחברת לזה – זו היחידה המקצועית.

<מיכל כפרי: ברשותך, שתי הערות לדיאלוג בינך לבין השרה.

<מיכל כפרי: אחת, לגבי ההטרדות המיניות – אין דין הספורט כדין התרבות, על כל המשתמע.

<מיכל כפרי: הספורט הוא עולם אחר, בכל העולם.

<מיכל כפרי: בגלל העניין הגופני והיוצא בזה אנחנו במועצה דיברנו על הנושא של קוד אתי וכיוצא בזה.

<מיכל כפרי: אני בטוחה שבמפגש עתידי עם השרה נעלה את זה.

<מיכל כפרי: אני בטוחה שאפשר יהיה להתייחס בתוך הספורט לנושא של הטרדות מיניות בצורה מאד עניינית ויעילה.

<מיכל כפרי: דבר שני, להערה שלך לגבי התקציבים ברשויות, שהם נעלמים – שהרשות נותנת לילדים יותר מאשר לילדות- - -

עאידה תומא סלימאן: לגברים.

<מיכל כפרי: כן, לגברים יותר מאשר לנשים.

<מיכל כפרי: אני חושבת שחברות מועצות בארץ, גם במגזר היהודי וגם במגזר הערבי – צריכות להיות שותפות.

<מיכל כפרי: זה דבר מאד קל.

<מיכל כפרי: לקחת את התקציב – מרכז אדווה מדבר על זה – ולהסתכל כמה הילדים מקבלים.

עאידה תומא סלימאן: זה אפשרי שחברות מועצת העיר שיעשו, ונכוון אותן, אבל זה לא פוטר את המשרד מלבדוק, איך הכסף שהוא נותן, משומש.

<אורי שפר: בתחום הספורט זה לא יכול ללכת לשום מטרה אחרת; זה מועבר כתקציב ייעודי באמצעות סל ספורט לנושאים הספציפיים.

<אורי שפר: על הרשות להעמיד מאצ'ינג משלה – אחרת היא לא מקבלת מאתנו תקציב.

<אורי שפר: זה נבדק.

עאידה תומא סלימאן: נכון.

עאידה תומא סלימאן: אני לא אומרת שמשתמשים בזה לדברים אחרים, אלא שבכל המקומות שאני מכירה, הם מייעדים את הכסף הזה לקבוצות כדורגל, וקבוצות כדורגל של גברים- - -

<אורי שפר: מעניין מאד.

עאידה תומא סלימאן: אני יכולה להביא לך את נצרת כדוגמה.

עאידה תומא סלימאן: נותנים לכם נצרת, ושוכחים מכל הספורט בנצרת – לא של נשים ולא של גברים.

<אורי שפר: אני רוצה להביא פיסת מידע שנראית לי מאד חשובה בנושא הזה, והיא קולעת למה שכעת אמרת.

<אורי שפר: הגענו גם אנחנו לתובנה הזאת, שתמיד כשנאבקים על שעת אולם או שעת בריכה, תמיד בעדיפות ראשונה זה הגברים, והנשים צריכות לחכות בתור, או להסביר למה גם להן מגיע.

<אורי שפר: אנחנו רוצים להפסיק עם זה, ואנחנו הולכים לנסות – לדעתי לא תהיה מניעה מלהצליח – בכל אולם ספורט שממומן מכספי הטוטו, באמות המידע לייעוד האולם, יהיה כתוב שהוא חייב להעמיד בצורה שוויונית את שעות הפעילות לגברים ונשים.

עאידה תומא סלימאן: היינו יכולים לחסוך מעצמנו 20 דקות.

עאידה תומא סלימאן: אני העליתי את זה לפני 20 דקות.

עאידה תומא סלימאן: היית יכול לענות לי אז.

עאידה תומא סלימאן: היינו פותרים את זה.

עאידה תומא סלימאן: תודה רבה.

עאידה תומא סלימאן: בבקשה.

<מיכל כפרי: בוקר טוב, שלום לכולם.

<מיכל כפרי: שמי מיכל כפרי, אני יושבת-ראש המועצה הציבורית לקידום ספורט נשים מזה כשנתיים פלוס.

<מיכל כפרי: אני רוצה בקצרה, לפני שנעבור והמנהלת הכללית של אתנה תדבר, אני רוצה לומר כמה מילים על המועצה כדי שיהיה ברור, איך המערכת עובדת.

<מיכל כפרי: המועצה הוקמה לפני כעשור בהחלטת ממשלה.

<מיכל כפרי: זה בהחלט היה מהלך פורץ דרך, בשל ההבנה בצורה להתייחס באופן שונה ואחר בכל הקשור לספורט נשים.

<מיכל כפרי: לפני קצת יותר מעשור השיח היה שונה לחלוטין במדינה.

<מיכל כפרי: נקודה נוספת חשובה מאד – הוקצו לזה 70 מיליון שקלים על-ידי הטוטו, בערך לשמונה שנים.

<מיכל כפרי: זה בערך התקרב לעשור.

<מיכל כפרי: אז זה היה הרבה כסף.

<מיכל כפרי: יושבת פה שלומית ניר – היא חברת מועצה מטעם מינהל הספורט, והיא היתה שותפה לי – הייתי מעורבת במהלך הזה לפני עשור.

<מיכל כפרי: זה באמת נחשב פריצת דרך.

<מיכל כפרי: התקציב הסתיים.

<מיכל כפרי: אני מקווה שהוא ימשיך בהיקפים יותר גדולים, אני מניחה, כפי שצוין קודם.

<מיכל כפרי: הבסיס להחלטת הממשלה נגע לשלושה תחומים: אחד זה הקמת יחידה מקצועית שתעסוק בקידום ספורט נשים.

<מיכל כפרי: לימים, התרגום שלה בשטח, כשהוקמה – זה אתנה, הפרויקט הלאומי לקידום ספורט נשים.

<מיכל כפרי: הנקודה השנייה היא פיתוח וקידום מנהיגות נשים בספורט.

<מיכל כפרי: אין לנו מספיק שופטות, אין לנו מספיק מאמנות, ואין מספיק נשים קובעות מדיניות באיגודים.

<מיכל כפרי: נכון שהמשרד לא יתקצב איגוד שאין בו אחוז מסוים של נשים – 30, והמשרד בעברו נקט סנקציות נגד איגוד הכדורסל, אבל האיגודים מוצאים את הפטנטים – מגדילים את סך הכול הכללי, ומספיק שנדבר למשל על הוועד האולימפי, שפה בבניין הזה מנסה כל פעם מחדש לתרץ את זה – אני חושבת, שמ-30 או 34 חברים וחברות יש אולי 3 נשים.

<מיכל כפרי: זה אומר הכול.

<מיכל כפרי: הנקודה השלישית שהתקבלה בהחלטת הממשלה היא שינוי עמדות בקרב הציבור בכל הקשור לעיסוק בספורט של נשים, של קידום נשים, ילדות ונערות.

<מיכל כפרי: אנחנו באתנה ובמועצה מבקשים ומבקשות לחולל שינוי.

<מיכל כפרי: זה לא קל, כמו כל נושא הפמיניזם, שבתחילת הדרך היה מאד-מאד קשה להתניע את המהלך, אבל אני חושבת שאנחנו מאחורי שלב התנעת המהלך.

<מיכל כפרי: למועצה, כמובן, יש תפישה חברתית, ששמה דגש גדול על פעילות פריפריאלית, והרצון להגיע לקהלים רחבים עד כמה שניתן.

<מיכל כפרי: אני חושבת שתכף ניתן יהיה לראות את זה, בפילוח הפרויקטים של אתנה.

<מיכל כפרי: אני רוצה לנצל את ההזדמנות הזאת שאנחנו כאן, ולהודות לחברות וחברי המועצה הציבורית, שמי שמכירים ומכירים את הנושא יודעות ויודעים שזה כמעט עניין התנדבותי.

<מיכל כפרי: זה לא דירקטוריונים של בנקים וחברות ביטוח.

<מיכל כפרי: המועצה הציבורית התברכה באנשים, שזה קרוב וחשוב ללבם.

עאידה תומא סלימאן: כל הכבוד להם, למרות שאני חושבת, שוב, יכול להיות שזה בגלל שזה מועצה של אתנה, ויהיו נשים – מי שיישבו בדירקטוריונים, זה יהיה התנדבותית.

עאידה תומא סלימאן: בדרך כלל העבודה שלנו היא התנדבותית.

עאידה תומא סלימאן: אם יושבים בדירקטוריונים של מקומות אחרים, איפה שהרוב גברים, פתאום יש תגמולים על הישיבה הזאת, לצערי הרב.

עאידה תומא סלימאן: אני חושבת שכדאי לכם להתחיל לשקול- - -

<מיכל כפרי: זה נושא שהמדינה היתה צריכה לשנות.

<מיכל כפרי: זה לא בידינו.

עאידה תומא סלימאן: ההערה שלי היתה על ההחלטה עצמה, כי בהרבה דירקטוריונים כן משלמים כסף עבור השתתפות בישיבות.

<מיכל כפרי: במועצות ציבוריות, אבל זה סכום סמלי ביותר.

עאידה תומא סלימאן: אני חייבת להגיד משהו.

עאידה תומא סלימאן: ב-10:55 אני חייבת לנעול את הישיבה הזאת.

עאידה תומא סלימאן: עד עכשיו לא נתתי זכות דיבור לאף אחד מהמשתתפים חוץ מהמשרד.

עאידה תומא סלימאן: זה לא יכול להיות.

עאידה תומא סלימאן: אני רוצה גם שתהיה לנו הזדמנות לתת לארגונים לדבר.

עאידה תומא סלימאן: אני מבקשת - שום הצהרות.

עאידה תומא סלימאן: רק פילוח תקציבי, אם יש.

עאידה תומא סלימאן: בבקשה.

דוברת: הערה קצרה.

דוברת: אני יושבת בדירקטוריון בנק דיסקונט, ואני יושבת בדירקטוריון של קרן שמשקיעה בנדל"ן בחו"ל, ובעוד הרבה דירקטוריונים, שאני מקבלת עליהם שכר יפה – השקעות בשוק ההון.

דוברת: פה אני עושה את זה בחינם, ואני עושה את זה כי אני חושבת שזה נכון וראוי וצריך לעודד את זה.

דוברת: רק הערה – אני נמצאת בהרבה דירקטוריונים שמרוויחים הרבה כסף, אבל את זה חשוב לי לעשות מסיבות אחרות לגמרי.

עאידה תומא סלימאן: מצוין.

עאידה תומא סלימאן: תבורכי על זה.

עאידה תומא סלימאן: לפני שאפתח את הדיון, בתוך ספר התקציב היה לכם הניתוח הנדרש על-ידי החלטת הממשלה.

עאידה תומא סלימאן: אני חייבת להסב את תשומת לב כולם, לפי מה שמוצג על פעילויות תרבות ותקציב לפעילויות תרבות, לפי הסטטיסטיקה שנמצאת מולי, זה כמעט שווה בשווה, הנהנים מפעילויות תרבות – גם נשים וגם גברים, למרות שאני חייבת לומר שהבדיקה של הלמ"ס היא בדיקה רנדומלית בדרך כלל.

עאידה תומא סלימאן: אני הייתי יותר הולכת לנתח, כמה תקציבים ניתנו, נגיד, להופעות שבוימו על-ידי נשים, שיש בהם מספר של שחקניות, נגיד תיאטרונים שאכן מקבלים תקציב, ולא הפסקתם להם את התקציב שלהם – כמה נשים נמצאות שם, כמה נשים שחקניות נמצאות בתיאטרון הזה.

עאידה תומא סלימאן: אני חושבת שיש מדדים.

עאידה תומא סלימאן: אני שמחה שיש ועדת היגוי שתפעל לכיוון של הנחיות ברורות – איך אפשר לבדוק, אבל אני גם אשמח, בגלל שאני באה מהתחום, ויש גם מרכז אדווה – אשמח אם תשתמשו בייעוץ שלנו, איך לבנות מדדים, לבדוק את התקציב מהבחינה המגדרית שלכם במשרד.

עאידה תומא סלימאן: אבל בכל זאת, תמיכה בקבוצות בענפי כדור בולטים בין 2011 ל-2012, ואתם לא צריכים להתגונן – זה לא במשמרת שלכם – תראו מה קורה פה: כדור מים – 94% זה קבוצות של גברים, 6% זה קבוצות של נשים, נתמכים.

עאידה תומא סלימאן: בכדוריד 83% - גברים, 7% - נשים.

עאידה תומא סלימאן: המצב הכי טוב זה בכדור עף, שזה 45% מול 55%, כדורסל – 26% מול 74%.

עאידה תומא סלימאן: סטטיסטיקות כאלה אומרות דרשני; אומרות שצריך לבדוק, איפה הכסף שכולנו משלמים עבורו – כסף של תקציב המשרד, ואיך זה מחולק בין נשים וגברים.

עאידה תומא סלימאן: ואם רוצים, אפרופו, לעודד יותר ספורטאיות – צריך לעודד קבוצות כאלה, כדי שיצמחו מתוכן ספורטאיות.

עאידה תומא סלימאן: בבקשה.

עאידה תומא סלימאן: חמש דקות.

<עמרית ינילוב עדן: עמרית ינילוב עדן, מנהלת היחידה המקצועית של אתנה.

<עמרית ינילוב עדן: אסקור בכמה מילים את הפעילות, כולל התקציבים.

<עמרית ינילוב עדן: הפרויקט היום מתקצב 18 תוכניות מקצועיות באיגודים ובגופי ספורט.

<עמרית ינילוב עדן: התוכניות באיגודים, המיקוד שלהם נמצא בסגלים הצעירים, במקצועיות, שימור, כל הצד התחרותי.

<עמרית ינילוב עדן: בנוסף, אנחנו מתקצבים בתוכנית הפרויקט, שהיא תוכנית רב-שנתית, תוכניות ייחודיות ברשויות מקומיות ומועדוני ספורט ברחבי הארץ, מעט מאד במרכז הארץ; הרוב בפריפריה הגיאוגרפית או הסוציו אקונומית או של שניהם ביחד.

<עמרית ינילוב עדן: בשנתיים האחרונות מבחינת גיוס ושימור ילדות, והבאת ילדות לספורט, וכמו שאמרת עכשיו, שאת רואה שהעוגה התקציבית מחולקת בצורה מאד ברורה, לא שוויונית, בשביל שזה יהיה שוויוני צריכות לעסוק ילדות בספורט; צריך להביא אותן בכלל, ולגייס אותן, שיעסקו בספורט.

<עמרית ינילוב עדן: זה המהלך הראשון.

<עמרית ינילוב עדן: זה המהלך שאתנה ממוקדת בו, בתחום של שינוי עמדות, שיווק וגיוס הילדות ושימורן.

<עמרית ינילוב עדן: ילדה היום עוזבת את פעילות הספורט, ובטח הספורט התחרותי – סביב גיל 12, 13, כלומר אם מתקצבים קבוצה רק מגיל 13, כבר לא רואים את הילדה.

<עמרית ינילוב עדן: לכן עיקר הדגש של אתנה זה בגיוס ושימור, מבחינת הפעילות.

<עמרית ינילוב עדן: יש לנו פרויקטים מאד מעניינים – למשל, פרויקט כדור עף בכפר סבא, שמאמץ ומוביל מהלך של גיוס ילדות לענף הכדור עף בשדרות.

<עמרית ינילוב עדן: יש לנו שיתופי פעולה מדהימים באזור הצפון.

<עמרית ינילוב עדן: קאוקב, שפרעם ותמרה – יש שם מסורת של כדורסל.

<עמרית ינילוב עדן: שם אנחנו כבר שנה שלישית בפרויקט, שהוא פרויקט דגל.

<עמרית ינילוב עדן: יש שם למעלה מ- - -

עאידה תומא סלימאן: יש קבוצת כדורגל בנות, סכנין.

עאידה תומא סלימאן: מה אתם?

עאידה תומא סלימאן: ממומנים?

<עמרית ינילוב עדן: הם לא הגישו פרויקט.

<עמרית ינילוב עדן: אנחנו עושים את זה במכרז – עובדים לפי מכרזים.

<עמרית ינילוב עדן: גם הגישו באזור נצרת ולא קיבלו, אבל קיבלו, שיתופי הפעולה של יפיע, אקסל ודבורייה קיבלו שיתוף פעולה – שוב, יש שם למעלה מ-200 ילדות שעוסקות.

<עמרית ינילוב עדן: תוכנית כזאת, שהיא תוכנית מושכלת רב-שנתית, שגם מתוקצבת בצורה טובה, גם יש בקרה נקודתית – ביחידה המקצועית יש מתאמת שאחראית על תחום התשתיות.

<עמרית ינילוב עדן: כל המהלך הזה בסופו של דבר אמור להכניס פול של ילדות לספורט התחרותי, ולייצר קבוצות ספורט.

<עמרית ינילוב עדן: בישובים האלה, שלא יכולים להחזיק קבוצת ספורט תחרותית, כי היא יקרה – הם עושים שיתופי הפעולה.

<עמרית ינילוב עדן: זה הרעיון, וזה רעיון מאד חכם מבחינת הישובים האלה.

<עמרית ינילוב עדן: יש לנו אגב שיתופי פעולה כמו כפר כנא, גליל תחתון- - -

עאידה תומא סלימאן: רק להבהיר - אני שאלתי באופן ספציפי על סכנין כי גם הם קיבלו, איך שהבנתי, את האליפות, אם איני טועה, של לגיל מסוים, של כדורגל לצעירות.

<עמרית ינילוב עדן: נכון.

<עמרית ינילוב עדן: בסכנין יש מסורת של כדורגל מזה שנים.

<עמרית ינילוב עדן: כל הקבוצות של סכנין מתוקצבות על-ידי הטוטו.

<עמרית ינילוב עדן: ברגע שהן נכנסות למעגל התחרותי, יש היום במדינת ישראל לפי ארבע תחרותיות בענפים של 18 משחקים- - -

עאידה תומא סלימאן: אבדוק באופן ספציפי, כי מה שנאמר לי, באופן הכי ברור, שהם לא מתוקצבים משום מקום.

<עמרית ינילוב עדן: אם הן מעל גיל 13- - -

עאידה תומא סלימאן: אבדוק, כי זה מה שנאמר לי.

<עמרית ינילוב עדן: אני רוצה לציין דבר מאד חשוב, שזה בכל תוכנית של אתנה, כלומר עשרים פרויקטים ברשויות מקומיות, 18 תוכניות – כל תוכנית של אתנה – נמצאות רכזות ומתאמות אתנה, כלומר כל תוכנית מובלת על-ידי אשה.

<עמרית ינילוב עדן: זאת האג'נדה – לפתוח חלון של הזדמנויות, שאשה תיכנס.

<עמרית ינילוב עדן: היא נבחרת או בשיתוף פעולה עם אתנה, על-ידי הרשות, על-ידי הפרויקט – בסופו של דבר לשולחן הישיבות של היחידה המקצועית, לסירוגין, אחת לחודש, סך הכול, עם פרויקט מאד יפה, פרויקט דגל של שגרירות אתנה, יש שבעים נשים, שמקבלות שכר דרך הפרויקט.

<עמרית ינילוב עדן: זה המון בסדר גודל של פעילות כזאת.

<עמרית ינילוב עדן: מבחינת הפרויקטים, עשרים הפרויקטים ברשויות מקומיות – אנחנו משקיעים כרגע בפרויקטים סביב 4 מיליון ₪ מתקציב הפרויקט בעולם הספורט, שזה 11 מיליון ₪.

<עמרית ינילוב עדן: כרגע יש למעלה מ-3,600 ילדות חדשות שפועלות בפרויקטים האלה.

<עמרית ינילוב עדן: זה בתוספת לפרחי הספורט, אנחנו כבר מגיעים לקרוב ל-10,000 ילדות חדשות.

<עמרית ינילוב עדן: פרחי הספורט מטפלים בפריסה ארצית, וגם אנחנו מטפלים – נקודתית.

<עמרית ינילוב עדן: בנוסף, יש תוכנית מנהיגות נשים, שמובילה נשים מרשויות מקומיות בקורסים, קורס שנקרא שוות בספורט, למשל.

<עמרית ינילוב עדן: זה קורס ראשון שיצא ב-2014.

<עמרית ינילוב עדן: אנחנו נותנים מלגות – היום זה קרוב ל-300 מלגות שניתנו על-ידי אתנה לאורך השנים, אבל למעלה מ-30 מלגות דרך תוכניות או דרך מלגות בקול קורא, מלגות ללימודי תעודה, הדרכה ואימון.

<עמרית ינילוב עדן: פורומים של נשים בהנהלות איגודים – יש לנו פרויקט שגרירות אתנה, שזה נכון להיום קרוב ל-30 שגרירות.

<עמרית ינילוב עדן: הן מקבלות שכר, הן מסתובבות בכל הארץ, הן מקבלות גם הכנה לנושא הזה, מספרות את סיפורן האישי.

<עמרית ינילוב עדן: הרעיון סביב זה הוא הסרת חסמים של ילדות מהצטרפות לספורט.

<עמרית ינילוב עדן: יש תוכנית נוספת, שהיא תוכנית מעטפת – היא לא מצוינת כרגע במצגת – חדשה, גם לשנת 2014, שנקראת אתנה פלוס – העשרה למועדוני ספורט.

<עמרית ינילוב עדן: החסמים העיקריים של ילדה להיכנס לעולם הספורט הם ממוקדים, יודעים מהם, ואנחנו מטפלים בסוגיה הזאת.

<עמרית ינילוב עדן: בסופו של יום תקציב הפרויקט בתוך עולם הספורט הוא 11 מיליון ₪, פלוס תחום שינוי עמדות – 5 מיליון ₪.

<עמרית ינילוב עדן: הנושא של שינוי עמדות נכנס לפעולה בשנתיים האחרונות ביתר שאת בתחום המדיה החברתית – גם רואים את זה היום.

<עמרית ינילוב עדן: זה ניכר.

עאידה תומא סלימאן: תודה רבה.

עאידה תומא סלימאן: אני חייבת לומר משהו.

עאידה תומא סלימאן: הסקירה הזו, כנראה, חשובה מאד, וקלטתי כמה מספרים שהם מאד מעודדים.

עאידה תומא סלימאן: חבל שאני שומעת אותה ברגע האחרון, וחבל שלא קיבלתי את החומר הזה לפני, כמו שאר חברי הוועדה, שיוכלו להתייחס לזה.

עאידה תומא סלימאן: להגיד לך את האמת – ובדרך כלל אני יודעת לשלוף ויודעת להגיד – קשה מאד להגיב לסקירה שניתנת בעל-פה, מהר מאד.

עאידה תומא סלימאן: חבל.

עאידה תומא סלימאן: כנראה, אתם עושים עבודה מאד טובה, שקשה לי עכשיו להתייחס אליה חוץ מהצהרה כזו כללית – כל הכבוד, אתם עושים עבודה טובה.

עאידה תומא סלימאן: וזה לא התפקיד שלי; התפקיד שלי כן להגיד מה חיובי, אבל גם לבדוק מה קורה.

<עמרית ינילוב עדן: מבחינת היחידה המקצועית, את יכולה לקבל כל חומר- - -

עאידה תומא סלימאן: אגיד בסיכום – אבקש חומר כדי שאוכל להתייחס יותר לעומק.

עאידה תומא סלימאן: אני מבקשת לראות את החומר, כי ההרגשה מהסקירה, שנעשית עבודה.

עאידה תומא סלימאן: אני רוצה להבין אותה יותר.

<עמרית ינילוב עדן: זה מופיע בדוח השנתי שלנו, שהועבר.

<עמרית ינילוב עדן: בסיס הישיבה של החלק שלנו, של אתנה, הוא על בסיס הדוח השנתי שאנחנו מניחים כל שנה על שולחן השרה ועל שולחן יושבת-ראש הוועדה, לפי החלטת הממשלה.

<עמרית ינילוב עדן: שם יש פירוט, מספרים.

עאידה תומא סלימאן: נכון, אבל עוד לא קיבלנו את זה לשנה.

<יוסף שרעבי: אין בעיה להניח את זה.

עאידה תומא סלימאן: אני אומרת את זה בצורה החיובית ביותר.

עאידה תומא סלימאן: נשמע לי שאתם עושים עבודה מאד טובה.

עאידה תומא סלימאן: הייתי רוצה להתעמק בה יותר.

עאידה תומא סלימאן: פשוט מאד.

עאידה תומא סלימאן: בינתיים ראיתי עוד חלוקת תקציב שמחייבת התייחסות, אבל אני בטוחה שוולריה תתייחס.

עאידה תומא סלימאן: בבקשה, גברתי.

<ולריה סייגלשיפר: תודה.

<ולריה סייגלשיפר: ולריה סייגלשיפר, ממרכז אדווה.

<ולריה סייגלשיפר: רציתי להעיר כמה נקודות בקשר לתקציב התרבות, שגם השרה וגם מנכ"ל המשרד אמרו שאי-אפשר לחלק אותו מגדרית.

<ולריה סייגלשיפר: דווקא כן היתה בתקציב האחרון התייחסות מגדרית, ודווקא השתמשו במתודולוגיה טובה – הם שילבו תקציב, הצליבו אותו עם נתונים של הלשכה המרכזית לסטטיסטיקה, והראו – גברים ונשים בתמיכות שמקבלים מוסדות לגופי תרבות כומ תיאטראות, בתי קולנוע, ספריות עירוניות.

<ולריה סייגלשיפר: דווקא זו מתודולוגיה טובה.

<ולריה סייגלשיפר: אני מעודדת אתכם, אם זה נושא שחשוב לכם – נשים במוקדי קבלת החלטות – דווקא הבדיקה, להעמיק את הניתוח המגדרי ולבדוק אילו הצגות מוצגות במוסדות תרבות או בתיאטראות שונות, אם הצגות בבימוי נשים, בבימוי גברים, כמה שחקניות וכמה שחקנים – זו העמקה של התקציב המגדרי.

<ולריה סייגלשיפר: זה יהיה צעד מבורך ושיפור לדברים שנעשו כבר והם טובים, וחבל שלא הציגו, כי דווקא המתודולוגיה היתה טובה.

<ולריה סייגלשיפר: החלוקה של הנהנים זה צעד ראשון, וזה היה טוב.

<ולריה סייגלשיפר: אם שם היו הבדלים, אפשר היה לתקן דברים, אבל להעמיק את הניתוח לגבי תוכן המוסדות – זה רעיון מצוין, ואני מעודדת אתכם לעשות.

<ולריה סייגלשיפר: בנושא תקציב הספורט גם נעשה ניתוח.

<ולריה סייגלשיפר: הוא התבסס על מחקר שאנחנו עשינו במרכז אדווה, שבדקנו את החלוקה המגדרית של משאבי הספורט.

<ולריה סייגלשיפר: משרד הספורט בעצם אימץ את המחקר שלנו, והשליך אותו על התקציב של 2015 ו-2016.

<ולריה סייגלשיפר: אנחנו מצפים בשנה הבאה שיעשו בדיקה אמתית, כי מה שקרה בתקציב הזה – לקחו מחקר שאני ערכתי במרכז אדווה – קיבלתי שיתוף פעולה מהטוטו, וקיבלתי קצת נתונים, אבל אני ארגון ללא כוונות רווח, והמשרד העתיק את המספרים של ה-34% שאת הקראת, של הספורט הקבוצתי – כמה תמיכה הוא מקבל, שנשים מקבלות רק 34% בספורט היחידי, ובספורט הקבוצתי 22% מהנהנות מהקצאות הן נשים, הם נתונים שאני מצאתי מהמחקר שלי.

<ולריה סייגלשיפר: המשרד בעצם לקח את המתודולוגיה הזאת, שהיא מצוינת, ועשה השלכה; לא עשה בדיקה אמתית.

<ולריה סייגלשיפר: הייתי מצפה שבשנה הבאה הם יעשו בדיקה ממש אמתית, ולא רק ישליכו מהנתונים שאני אספתי בשנת 2011.

<ולריה סייגלשיפר: אני מבינה שהיה לחץ זמנים – לפחות הציגו משהו.

<ולריה סייגלשיפר: חבל שלא הוצג בישיבה, אבל בתקציב עצמו היה.

<ולריה סייגלשיפר: וכמובן, הדבר הכי משמעותי הוא כל הפעילויות שהמשרד עושה כדי לטפל בנושא של הבעיה הגדולה שיש בחלוקת התקציב במשרד הספורט.

<ולריה סייגלשיפר: באמת העבודה של אתנה היא מאד טובה ומקצועית.

<ולריה סייגלשיפר: הבעיות של ספורט נשים מוכרות לאנשי המקצוע.

<ולריה סייגלשיפר: יש אנשים מאד רציניים, שעוסקים בנושא.

עאידה תומא סלימאן: תודה רבה.

עאידה תומא סלימאן: אני מבינה שלא נרשמו עוד אנשים.

עאידה תומא סלימאן: לא הייתי צריכה לומר את המשפט הזה.

עאידה תומא סלימאן: ..

<תמר סנדיק: שמי תמי סנדיק, ואני מאיגוד הכדור יד.

<תמר סנדיק: אני חברת דירקטוריון.

עאידה תומא סלימאן: אני מאד מבקשת – שתי דקות.

<תמר סנדיק: אני חברת דירקטוריון של התאחדות הספורט בבתי הספורט ושל איגוד הכדור יד.

<תמר סנדיק: התקציב של האיגוד שלנו מחולק לשניים, תקציב הנשים – אחד שמגיע מאתנה – התקציב הזה מאד מסודר.

<תמר סנדיק: יש דוח, ויודעים לאן מיועד כל שקל, מה מגיע לנו, ואנחנו מתפקדים אתו.

<תמר סנדיק: התקציב השני מגיע ממשרד הספורט, מהטוטו.

<תמר סנדיק: בגדול, מגיע תקציב לאיגוד.

<תמר סנדיק: על זה דיברת קודם, ושאלת שאלות שאנחנו מרגישים אותן בשטח יום-יום.

<תמר סנדיק: אני כחברת דירקטוריון, אין לי מושג כמה כסף לדרוש.

<תמר סנדיק: בעצם אין שום הנחיות, כמה מהתקציב שעובר מהאיגוד שייך לבנות.

<תמר סנדיק: אמרו קודם 20% תוספת על כל בת, 10% תוספת.

<תמר סנדיק: אין לנו שום מושג מה לבקש – מה מגיע לבנות, ומה מגיע לבנות.

<תמר סנדיק: אני יודעת שפעם הכדורסל נלחמו לקבל חצי.

<תמר סנדיק: אני לא יודעת אם מגיע לנו חצי או 20%, אבל אנחנו צריכים קריטריונים בעניין הזה.

<תמר סנדיק: זה דבר שמאד מפריע בשטח.

עאידה תומא סלימאן: אני מצטערת, אבל אתם שמים לב – אנחנו חייבים לעמוד בלוח הזמנים.

עאידה תומא סלימאן: בבקשה, אבל ממש קצר, כי אני רוצה לסכם.

<אורי כהנא: עו"ד אורי כהנא ממשרד כבירי-נבו-קידר.

<אורי כהנא: אנחנו מייצגים את ליגת העל לנשים בכדורסל.

<אורי כהנא: קודם כל, תודה שהזמינו אותנו.

<אורי כהנא: מזמינים אותנו מדי שנה לדבר פה על הפערים השוויוניים בין גברים לנשים בספורט.

<אורי כהנא: הציגו פה משרד התרבות והספורט נתונים מאד יפים על השתתפות של ילדות בתחום הספורט – כמעט חצי-חצי בכדורסל, ילדות בנות ובנים.

<אורי כהנא: הבעיה, שלא הוצגו נתונים על ספורט מקצועי, והסיבה היא שמדי שנה הולך ופוחת מספר הבנות שמשתתפות בכדורסל נשים, כי אין אופק – ילדה מבינה בגיל מסוים שלא תוכל להתפרנס מכדורסל.

<אורי כהנא: זה המאבק שאנחנו מקדמים לקידום שוויון בתקציבים בין ליגת העל לגברים בכדורסל לליגת העל לנשים בכדורסל.

<אורי כהנא: הכסף הגדול שם לא מגיע מאתנה אלא מהטוטו במסגרת של הסכמי שיווק, כמו פרסום.

<אורי כהנא: כל שנה הטוטו מעביר לליגת העל בכדורסל סכום של 80 מיליון שקל עבור פרסום- - -

<אריק קפלן: על זה שהם נותנים הכנסות לטוטו – תדייק על הכול.

<אורי כהנא: אכנס לזה, אם יהיה זמן.

<אורי כהנא: ליגת העל לכדורסל בגברים – 14 מיליון שקל הטוטו מעביר, על פרסום.

<אורי כהנא: בסכומים כאלה אני יכול לפרסם הרבה יותר טוב – תנו לי 20 מיליון שקל ואני יכול לפרסם.

<אורי כהנא: אומרים: אנחנו משתמשים בזה לפרסום.

<אורי כהנא: לנו, לליגת העל הכדורסל בנשים, נתנו 2 מיליון שקל מדי שנה.

<אורי כהנא: בשנה שעברה אמרו: זה כבר לא משתלם – הורידו לנו לחצי מיליון שקל לשנה.

<אורי כהנא: אתן כבר לא מספיק מעניינות את הציבור, לא משתלם לנו לשים את הכסף.

<אורי כהנא: זה בדיוק מנגנון של הדרת נשים – כך הוא עובד.

<אורי כהנא: אין שם אף אחד שעושה את זה מכוונה רעה, חס ושלום.

<אורי כהנא: יושבים שם אנשים עם כוונות טובות, לתמוך בספורט הגברים, אבל בפועל זה אותם חבר'ה ותיקים שמשמרים את חלוקת התקציבים בתוך ספורט הגברים, וכך יוצא מצב שכל פעם הכסף איכשהו נשאר בכדורגל גברים ובכדורסל גברים, ולנו לא נשאר יותר מדי.

<אורי כהנא: ישבנו גם עם אתנה השבוע וגם עם ד"ר אורי שפר ממינהל הספורט, ויש כוונה לשנות את זה.

<אורי כהנא: צריך להבין שאם לא יהיה לבנות עתיד של הכנסה אמתית, פרנסה מספורט נשים, כשהיא תהיה שחקנית מקצועית – לא יהיה לעולם שוויון.

<אורי כהנא: וזה מגיע גם לשידור הציבורי – ערוץ 1 משלם לליגת העל בכדורסל לגברים 6 מיליון שקל כל שנה.

<אורי כהנא: אותנו בכלל לא משדרים.

<אורי כהנא: אנחנו מוכנים שישדרו אותנו בחינם.

<אורי כהנא: הם לא מוכנים לשדר אותנו.

<אורי כהנא: ערוץ הספורט מוכן לשדר אותנו בחינם – יפה מאד, אנחנו באמת מודים, אבל חייבים גם בתחום הזה לפעול, וגם במסגרת אמות המידה, שהטוטו מחלק כסף – וזה הוא כן עושה- - -

עאידה תומא סלימאן: עברת כבר את שתי הדקות.

עאידה תומא סלימאן: אני מציעה דבר כזה: אני מבינה, וכבר שמעתי על החסמים שבפניכם.

עאידה תומא סלימאן: אני מציעה שנשב – לא בישיבה של הוועדה – ונראה מה אפשר לקדם מול מי ואיך.

קריאה: יש לנו תשובות לזה.

<אורי כהנא: פתחנו את העונה לפני שבועיים בלי בכלל תקציב, רק עם 450,000 שקיבלנו מהטוטו במסגרת הסכם השיווק, בלי תקציב של 3 מיליון שהובטח לנו שנקבל במסגרת אתנה.

עאידה תומא סלימאן: אוקיי.

עאידה תומא סלימאן: שתי דקות, בבקשה.

<יהודית סטולר: שמי ג'ודי סטולר, ואני מייצגת את אל-הודאג', שזה חדר כושר יחיד לנשים בדואיות ברהט ובכל הנגב.

<יהודית סטולר: אנחנו לא נתמכים על-ידי אף אחד – די להפך: כשביקשנו תקציבים, עזרה, סיוע – אנחנו לא רוצות להיות נתמכות; אנחנו רוצות סיוע כדי שנוכל לאפשר ליותר נשים להגיע אלינו.

<יהודית סטולר: אנחנו נותנות מענה גם לילדות, גם לנערות, גם לנשים בתחום היכולת שלנו, כי אנחנו שתי נשים פרטיות.

<יהודית סטולר: כל מה ששמעתי פה מאד יפה ומאד מעניין, אבל הכול לתחום התחרותי, ואני מדברת על כושר.

<יהודית סטולר: כושר זה דבר בסיסי.

<יהודית סטולר: זה עוד לפני התחרות.

<יהודית סטולר: אם הילדה לא תראה את אמא שלה עושה ספורט, היא בעצמה לא תלך לעשות ספורט.

<יהודית סטולר: אני מכלילה את עצמי כחלק מהמגזר – אם התפישה במגזר היא שאשה לא עושה ספורט, גם הבת שלה לא תעשה ספורט, אבל אם אמא תתחיל לבוא אלינו ואחותה תתחיל לבוא אלינו והילדה הקטנה תירשם אצלנו לבלט – יש סיכוי שיהיה אחר כך בנות בספורט תחרותי.

עאידה תומא סלימאן: תודה.

עאידה תומא סלימאן: שתי דקות, אמרת שאתה רוצה להתייחס.

<יוסף שרעבי: ארבעה משפטים קצרים.

<יוסף שרעבי: אחד, אנחנו באמצעות פרחי ספורט רוצים לחולל שינוי.

<יוסף שרעבי: היום כמעט 50% מהקבוצות בפרחי ספורט אלה קבוצות של ילדות, נשים, ואם המגמה הזאת תצמח, נראה את זה בביטוי גם אחרי זה בגילאים המבוגרים ובקבוצות הייצוגיות.

<יוסף שרעבי: שתיים, השרה אמרה – ונתנו לזה ביטוי כבר השנה – שמנהלת כדורסל הנשים או כדורסל נשים זה נושא שהיא רוצה לטפח ולקדם.

<יוסף שרעבי: לכן השנה כבר נתנו לזה ביטוי של 3 מיליון שקל – 2.5 באמצעות אתנה וחצי מיליון באמצעות הטוטו.

<יוסף שרעבי: יש כמה בעיות טכניות לא מהותיות – הן ייפתרו, הן בדרך להיפתר.

<יוסף שרעבי: בואו לא נהפוך את הטכניקה למהות, ברשותך, כי הכרזה כבר ניתנה, והיא אמרה את זה, ואנחנו נותנים לזה מענה.

<יוסף שרעבי: היא גם אמרה יותר מזה – שהיא מתכוונת להגדיל את התקציב בשנה הקרובה.

קריאה: - - -

<יוסף שרעבי: אז בוא נאמר אותם.

<יוסף שרעבי: היא גם כבר נתנה לזה ביטוי, ואמרה שמבחינתה ענף כדורסל הנשים הוא ענף מצליח, ולכן היא רוצה לקדם אותו ולתמוך בו.

<יוסף שרעבי: היא נתנה לזה ביטוי השנה, ומתכוונת להגדיל את התקציבים גם בשנה הקרובה.

<יוסף שרעבי: חשוב לומר שהסכמי השיווק הוא נושא מורכב, כי זו סוגיה מסחרית.

<יוסף שרעבי: הגופים המסחריים הולכים למקומות שבהם יש להם תמריץ מסחרי.

<יוסף שרעבי: אי-אפשר לכפות עליהם לעשות דברים שאין להם כדאיות כלכלית, אז אנחנו עושים דברים בצורה כזו שבה אנחנו, מצד אחד, מייצרים- - - באמצעות תקציב ציבורי, ומצד שני, אנחנו מנהלים שיח עם גוף מסחרי שיש לו שיקולים נוספים.

<יוסף שרעבי: צריך לזכור את זה תמיד.

קריאה: אני בטוח- - -

<יוסף שרעבי: בסדר, אבל צריך לזכור את זה.

<יוסף שרעבי: ולגבי עניין התרבות, אין ספק שככל שאנחנו מעודדים תרבות, ובאופן מאד טבעי לאירועים ולתיאטראות מגיעים גם נשים וגם גברים במספרים גבוהים, כן חשוב לי לומר שחלק מהדברים שעשינו בשנה האחרונה, ומאז כניסת השרה לתפקיד, זה הרבה מאד אירועים ממומנים רב-גילאיים, שמיועדים למשפחות – מה שהגדיל משמעותית את כמות האנשים שנהנים גם בקרב הנשים, כי מה שקרה שם זה פעילות משפחתית, שאנשים עם ילדים הגיעו, וגם את זה חשוב לומר.

<יוסף שרעבי: ראינו את זה באירועי- - - זה משהו שלא היה במשרד מעולם, וחשוב לומר גם את זה.

עאידה תומא סלימאן: תודה, אבל ההערה בעניין הגופים המסחריים והצורה שהם רוצים להרוויח את הכסף שלהם – נכון, למשרד אין מה להתערב בנושא הזה, אבל אני חושבת שלקהל יש מה להתערב בזה, ולשפוט כל גוף מסחרי על הדרך שבה הוא מתייחס- - -

קריאה: המשרד גם מתערב.

עאידה תומא סלימאן: אז אני מציעה דבר כזה: שנמשיך את השיח הזה – כנראה יש עוד דברים שאני צריכה ללמוד אותם, כדי שאוכל לעזור, ואז אפשר לשבת עם המשרד ולבדוק מה אפשר להזיז בנושא הזה.

עאידה תומא סלימאן: אני יודעת שתמיד יימצאו דרכים לעקוף כל מיני הצהרות טובות, אז נשב ונבדוק את זה.

עאידה תומא סלימאן: קודם כל, אני רוצה, בתחילת הסיכום, שוב לברך על החלטת השרה לקבוע ייצוג הולם לנשים בגופי תרבות.

עאידה תומא סלימאן: אני רוצה להוסיף שאבקש גם כן שהייצוג לא יהיה רק ייצוג של נשים, אלא ייצוג של נשים על כל גווניהן והשתייכויותיהן, כלומר גם שיהיו נשים מכלל האוכלוסיות השונות, אם זה אתיופיות, אם זה חרדיות, אם זה ערביות, ולא אזכיר מיעוטים.

עאידה תומא סלימאן: יש גם לי דברים שמקוממים אותי.

קריאה: הצ'רקסים.

עאידה תומא סלימאן: לא הפליתי את הצ'רקסיות.

עאידה תומא סלימאן: נשים צ'רקסיות – נכון שהן מוסלמיות, אבל הן לא ערביות.

עאידה תומא סלימאן: אני מכבדת את הזהויות שאנשים קובעים לעצמם.

עאידה תומא סלימאן: אנחנו נעביר לשרה רשימה של קבוצות ספורט נשים, שידוע שיש להם קושי בקבלת תקציבים שמועברים לעיריות, ויש להם קושי בקבלת מקומות ושעות לאימון.

עאידה תומא סלימאן: אנחנו נבקש שהמשרד יתערב, וימצא תקנות או ימציא תקנות שמחייבות בדיקה של איך העיריות משתמשות בכספים שמגיעים דרך המשרד.

עאידה תומא סלימאן: לא מתקבל על הדעת שהם יעשו מה שהם רוצים, וייתנו רק למי שהם רוצים.

עאידה תומא סלימאן: צריך לקבל חלוקה לפחות צודקת בעניין המגדרי בתוך התקציבים האלה.

עאידה תומא סלימאן: אנחנו נעקוב אחרי זה.

עאידה תומא סלימאן: אנחנו גם נהיה בקשר עם מרכז השלטון המקומי בעניין הזה, כדי שלפחות הם גם ינחילו הכוונות או הוראות לראשי ערים בעניינים האלה.

עאידה תומא סלימאן: אני הסתכלתי על הפרק של הניתוח המגדרי.

עאידה תומא סלימאן: אני חושבת שנעשתה פה עבודה, אבל צריך גם ללמוד, איך אפשר לתקן את המצב העגום שקיים בחלק – אפילו מחלקי התקציב שנעשו.

עאידה תומא סלימאן: הייתי רוצה לראות את הסקירה הזו – למשל, חלוקת הנהנים מתמיכת הממשלה השנתית בגופי ספורט מראה ומעידה על חלוקה לא צודקת, ותת-ייצוג של הנשים כנהנות.

עאידה תומא סלימאן: אני מבקשת גם לבדוק ברוח ההצהרות של כוונות השרה, לעודד את הנושא הזה, ולראות איך אפשר לתקן את המצב הזה.

עאידה תומא סלימאן: בענייני תרבות אני גם חושבת שיש הרבה מה לעשות.

עאידה תומא סלימאן: תודה.

עאידה תומא סלימאן: אנחנו נעשה ישיבה יותר מסודרת על הפעילות של אתנה ועל דוחות האגודה שלכם.

עאידה תומא סלימאן: אני חושבת שבנושא של האוכלוסייה הערבית ובנושא של ספורט נשים ערביות ובנושא של – אני יודעת שחלק מזה לפעמים לא בידיים שלהם.

עאידה תומא סלימאן: אני יודעת, אני גרה בעכו.

עאידה תומא סלימאן: יש שם מסלול מצוין של הליכה בטיילת.

עאידה תומא סלימאן: יש מכשירים לעשות ספורט, גם ליד הים.

עאידה תומא סלימאן: זה אדיר.

עאידה תומא סלימאן: אני מנסה לחשוב, בכמה מהכפרים, ואני אפילו לא מדברת על הנגב במקרה הזה; אפילו על כפרים וערים שנמצאים בצפון, לאוכלוסייה הערבית, לחשוב איפה נשים יכולות לעשות לפחות הליכה – אין.

עאידה תומא סלימאן: איפה יש כבישים מוארים, שהם יוכלו בערב לצאת להליכה – כמעט אין.

עאידה תומא סלימאן: אני חושבת שאם רוצים באמת לקדם את הנושא הזה, צריך לשלב מאמץ של משרד הבריאות ושל משרד הספורט ואולי של משרד הפנים כדי לספק תשובות ומענים לנושאים האלה.

עאידה תומא סלימאן: אנחנו רק התחלנו לטפל בנושא הזה.

<יוסף שרעבי: יש תוכנית לאומית בעניין הזה, שמשרד הבריאות מוביל.

<יוסף שרעבי: אנחנו שותפים.

<יוסף שרעבי: אנחנו גם צירפנו את אש"ל ואת המשרד לשוויון אזרחי.

<יוסף שרעבי: היום זו תוכנית איכות חיים.

<רות דיין מדר: גם מרכז השלטון המקומי.

<יוסף שרעבי: וגם על סדר-היום של הממשלה ושל המדינה.

עאידה תומא סלימאן: כשלא סוקרים דברים, לפעמים אני לא יודעת עליהם.

עאידה תומא סלימאן: היית יכול לעשות סקירה יותר טובה בתחילה, או לשלוח לי חומר קודם, ואז הייתי יודעת.

עאידה תומא סלימאן: אני מנסה ומשתדלת בדרך כלל לדעת כל מיני דברים, אבל לא תמיד מצליחה.

עאידה תומא סלימאן: המטרה מהסקירה פה בוועדה זה לתת דוח על הדברים שקיימים ועל מה שקורה בשטח.

עאידה תומא סלימאן: חבל, חבל שלא עושים את זה כמו שצריך.

עאידה תומא סלימאן: אתם יוצאים נפסדים מזה.

עאידה תומא סלימאן: תודה רבה, הישיבה נעולה.